Alderdien mahaian negoziatuko ez den bakea - 27zapata | 27zapata\nHasiera » Bizhitza » Alderdien mahaian negoziatuko ez den bakea\n(http://bakeprozesua.org/ blogerako idatzitako artikulua)\nJendarte gero eta makinizatuagoan bizi gara. Makinak ohoratzen ditugu giza balioen gainetik. “Hi haiz hi makina!” esaka ibiltzen gara elkarri, “makina” zerbait gaindiezina, hobe ezina bailitzan. Azkarretan azkarrenak dira edozein motatako aparailu horiek, baina gauza hotz eta tontoagoak ere nekez aurki daitezke. Kontua da makinak eta teknologiak bezala, zientzia eta zientifikotasuna ere jainkoesten ditugula. Hori, berez ez litzateke txarra izango, humanitatearen ikuspegitik begiratu eta ulertuko bagenu dena. Are gehiago aro digitala izenarekin bataiatu dugun garai berri baten aurrean.\nAldatu dira gure arteko harremanak, aldatu dira komunikazio ereduak, kanbiatu da ulertzeko eta jakintza ulertzeko modua (Google bihurtu dugunetik munduari begiratzeko behatxulo), ezberdina da irakurtzeko era ere, pantailetatik ari garenez gero… Beste garai baten aurrean gaude. Eta giza balioak inoiz baino beharrezkoagoak diren honetan, egoera diglosikoan eta azpiratuan daude humanitateak. Eta horien artean letrak. Kasik zientzia izaera ukatzeraino.\nEskoletan argi ikusten da hori. Eskoletan eta unibertsitatean noski, Bolognia planak ekarri dituen aldaketak adibide. Gero eta leku handiagoa eta eztabaidaezinagoa dute zenbakiek, matematikek, eta hutsalagoa hitzek, musika eta arteek, etikari buruzko gogoetek… Hizkuntzak ere irakasten dira. Nola aterako dira bada mundura ingelesa jakin gabe? Baina hizkuntza horiek erreminta hutsak bailiran ikasarazten dira. Literatura berriz, garaiko autoreak eta obrak buruz irakasteko darabiltzagu eta ez giza jokabideari buruzko hausnarketak planteatzeko eta eztabaidatzeko. Nobela batek bizitzaz edozein ikasgaik baino gehiago irakatsi dezakeenean.\nFuntsean, enpresetara ondo egokituko diren piezak fabrikatzen ditugu ikastetxeetan eta horrela, astelehenetik ostiralera ordutegia zintzo betearazita, isiltasun zuria mantentzera behartzen ditugu. Esandakoa kunplitzen dakiten pertsona efizienteak sortuta, interpretatzeko eta kritikatzeko gaitasuna mugatuta, arazo sozial eta politikoak tabu bihurtu ditugu hezkuntzan.\nInformazioaren jendartea ere deitzen zaio jendarte honi. Informazio ugari eskuratzeko modua dugu bai, baina horrek ez du esan nahi ezagutza eta jakintza handiagoa lortu ditugunik. Nola lortuko dugu bada hori, informazioa interpretatzeko gaitasuna gero eta antzutuagoa badugu? Egia da Euskadin Rock & Rollak ez duela dirurik ematen, baina ez dute gehiago ematen giza jakintzek ere, zer esanik ez etikak. Hala ere, humanismoari egiten dion ekarpena ezinbestekoa da. Mundua merkatuaren terminotan planteatzen dugun aldiro, gure erro bakarrari esaten diogu ezetz: gizatasunari. Geure existentzia ukatzeraino.\nBalio etikoak hobetu eta indartzeko mekanismo bihurtu behar ditugu zientzia eta teknologia, bakearen alde egiteko, balio etikoak indartzea ezinbestekoa delako. Eta horretarako gizatasunean inbertitu behar da, giza baloreen burtsan. Nola jakitea da zaila. Baina bake osoa nahi bada, alderdien arteko mahaietan arazoaren ertz bati heltzea ez da aski, sakonagoak dira hemen arazoak, oinarrizkoagoak. Eta oinarriari heltzen ez zaion artean, ibiliko gara norabide argirik gabeko politikagintzan eta herrigintzan.\nTweets that mention Alderdien mahaian negoziatuko ez den bakea | 27zapata -- Topsy.com - [...] This post was mentioned on Twitter by Imanol Epelde Pagola, Euskal blogosfera. Euskal blogosfera said: #euskalblogosfera Alderdien mahaian negoziatuko…


Astelehenean bilera bat egin zuten Papresak, Eusko Jaurlaritzak eta Udalak, eta, besteak beste, enpresak udalerrian dituen eraginak arintzeko Neurrien Plana jorratu zuten | Herribizia\nJoan den astelehenean bilera egin zuten Papresak, Eusko Jaurlaritzak eta Errenteriako Udalak.\nUdalaren aldetik, Aizpea Otaegi alkatea, Hirigintzako zinegotzi Eneko del Amo eta Ingurumeneko zinegotzi José Manuel Ferradás izan ziren, baita Trafiko eta Garraioetako zinegotzi Bernar Lemos ere, aholkulari teknikoekin batera.\nEusko Jaurlaritzaren aldetik, Javier Agirre Orcajo Ingurumenaren Kalitatearen eta Ekonomia Zirkularraren zuzendariak eta Hipolito Bilbao Intxaurraga Kutsaduraren Prebentzio eta Kontrol Integratuaren arduradunak hartu zuten parte.\nPapresaren ordezkaritzan, lau kidek osatua, Miguel Angel Sánchez García izan zen buru, CEO berria eta enpresaren presidentea. Papresa Quantum industria-funtsak erosi berri du, Alemanian oinarrituta.\nBileran hiru gai jorratu ziren:\n– Produkzioan aldaketak eta zuzendaritza berriak planteatzen dituen hobekuntzak.\n– Ingurumenaren kalitate akustikoaren helburuen betetze-maila.\n– Papresak udalerrian dituen eraginak arintzeko Neurrien Plana egitea.\nHain zuzen ere, bilera horren emaitza den Neurrien Plana izango da mahai partekatu honen lan-tresna. Mahai hori aldian-aldian biltzeko sortu da, Papresaren jarduerak udalerrian (usainak, zaratak eta trafikoa) sortzen dituen inpaktuei modu integralean eta elkarrekin aurre egiteko.\nUdalaren eta Papresaren arteko harremanak eta bilerak ohikoak diren arren, hiru alderdiek positiboki baloratzen dute lan-esparru hori sortzea, afekzioei modu integralean heltzeko aukera emango baitu, konpromisoak hartzen eta hobekuntzak ezartzen joateko borondate argia du, eta, gainera, Eusko Jaurlaritzaren parte-hartzea du, hari baitagokio Ingurumen Baimen Integratuan (IBB) jasotako neurrien jarraipena egitea eta bertan gertatzen den edozein aldaketa baimentzea.\nPapresaren proiektu industriala\nPapresak jabez aldatu zuen iaz, Quantum industria funtsak enpresa erosi zuenean, eta proiektu industrial bat du. Horren erakusgarri dira 50 milioi euroko inbertsioak planteatzen dituela eta uztailetik egin dituen 20 kontratazioak.\nErrenteriako emakume eta gizonen berdintasunerako III. Planaren ‘Indarkeria matxistarik gabeko bizitzak’ ardatzaren datozen urteetarako estrategia onartu du Udalak alderdi politiko guztien babesarekin\nAsteazkenean hasiko da ikasle berrientzako matrikulazioa Herri Arte Eskolan


Entzumen protesiak eta laguntza produktuak - AransGi\nNon zaude: Hasiera\tZerbitzuak\tEntzumen protesiak eta laguntza produktuak\nPertsona gorrei eta beren familiei arreta osoa eskaintzeko, AransGin entzumen protesien zerbitzu propioa dugu. Horri esker, entzumen alterazioren bat duten pertsonak gure zentroetan ebalua daitezke eta, ondoren, beren entzumen galerarentzako aproposena den egokitzapena jasotzen dute.\nHorrez gain, AransGin laguntzako produktuen eta eremu horretan sortzen diren berritasunen inguruko aholkua emateaz arduratzen gara, bai eta audifonoak erabiltzetik ondoriozta daitezkeen arazoak konpontzeaz ere.\n1 - Pazientearen entzumen maila zehazteko beharrezko entzumen probak egitea. (OEA, portaera audiometria, jolas audiometria, ikusmen laguntzarekin egindako audiometria, tonu eta hitz bidezko audiometria eta inpedanziometria).\n2 - Pertsona bakoitzaren beharren araberako protesi egokitzapena.\n3 - Gorraren beharren eta bere ingurunearen arabera egokienak diren laguntza produktuei buruzko informazioa eta aholkularitza.\nArgia edota dardara duten iratzargailuak\nHaurtxoaren negarraz, txirrinaz, atezain automatikoaz eta abarrez ohartarazteko interkomunikazio sistemak\nTelebistarako, telefonorako eta abarretarako anplifikadoreak\nEtxean nahiz eremu publikoetan (zinemak, auditorioak, museoak,...) hots seinalearen harrera hobetzen duten begizta magnetikoak eta infragorrizko sistemak\nHainbat erabileratako frekuentzia modulatuko sistemak\n4 - Audifonoen kontrol, mantenu, egokitzapen eta konponketa.


Etxezarreta biziberritzen ibili dira 100 lagun inguru, Zuhaitz Egunean | Mondraberri Arrasateko Ataria\nHasiera Albisteak Etxezarreta biziberritzen ibili dira 100 lagun inguru, Zuhaitz Egunean\nEtxezarreta biziberritzen ibili dira 100 lagun inguru, Zuhaitz Egunean\nUdalak eta Naturtzaindiak antolaturik, hainbat familiak 300 zuhaitz inguru landatu dituzte, hain zuzen, haritzak besteak beste.\nAzken hiru argazkiak: Eneko Fernandez ‘Keko’.\nEkitaldia antolatzerakoan “aforoa mugatu behar izan genuen – baieztatu digu Udaleko Ingurumen teknikari Peio Garaik – eta ondorioz herritar ugarik ezin izan dute parte hartu”.\nHalaber, bi txanda antolatu behar izan dituzte, pertsona gehiegi ez elkartzeko. “Ea datorren urtean posible den nahi duten guztiek parte hartu ahal izatea”.\nEkitaldiari hasiera emateko, hainbat familia udal-langileekin elkartu dira goizean San Isidro ondoan, eta eskularruak eta hamaiketakoa jaso dituzte. Ondoren, oinez Etxezarretarantz abiatu dira, landaketaren kokalekuraino.\n“Bidean lokatza aurkitu dute eta landaketa tokia erosoa ez den arren, aurrera egin dute” baloratu du Ingurumen teknikariak.\nIzan ere, gurasoak eta seme-alabak gora eta behera ibili dira hektarea bateko lursail malkartsuan. Haritzez gain, hariztietan aurki daitezkeen beste hostozabal espezie batzuk ere jartzekoak ziren: lizarra, urkia, astigarra, sagarmina, gorostia…\nFamiliak, landaketaren ostean, Etxezarreta hobeto ezagutzeko bisita gidatu bi aurrera eraman dituzte, Naturtzaindiako langileek gidaturik.\nGaur landatzeke geratu diren 100 zuhaixkak astelehenean jarriko dituzte Udaleko baso-langileek. Behargin hauek ere gaurko ekitaldian parte hartu dute.\nOrokorrean, Etxezarretan Udalak 83 hektareako lursaila erosia du, eta lur horretan “basoa berreskuratzeko lehen pausoa aurtengoa izan da. Aurrera jarraitzeko, Udalak mendi honetarako gestio plan bat egingo du”.\nPeio Garai Ingurumen teknikariak azaldu digu “Naturak bere bidea ere egiten duela, hau da, landaketarik egingo ez bagenu Natura Etxezarreta biziberritzen joango litzateke. Landaketa hauek lortzen dute biziberritze prozesu hori azkartzea, Naturaren bide beretik”.\nSortu Hondo 2021-01-16 At 15:27\nHori da didea.Elkar lana udala eta herritarren artean . Zorionak Aitor, bikain


Donostiako Udalak mugimendu feministaren deialdietan parte hartzeko deia egin die herritarrei\nMartxoak 8 Emakumeen Nazioarteko Egunaren harira, Donostiako udal talde politiko guztiek aho batez onartutako adierazpena irakurri dute udaletxeko pleno aretoan.\n1080 euroko gutxieneko pentsioa eskatzeko “ahotsa altxatzen” jarraituko dute Onekako emakumeek\nOneka, Euskal Emakume Pentsionisten Plataformak martxoaren 8aren harira, beren posizioa azaldu eta igandean, gainerako emakume eta herritarrekin batera mobilizazioetan lehen lerroan egoteko hautua adierazi dute agiri baten bidez. Adierazpenekin hasi orduko, etxeko eta zaintza lanetan, senarraren arropa garbitzean arnastutako amiantoak gaixotuta hil zen emakumea oroitu dute.\nBilboko udalbatzak emakumeen erabakitzeko ahalmena aldarrikatu du "Andre eta jabe" kanpainaren bidez\nBilboko Udalbatzak agerraldi bateratua egin du Emakumeen Nazioarteko eguneko adierazpenaren irakurketan. Korporazioa osatzen duten alderdi guztiek nabarmendu dute emakumeen borroka sasoia bukatu gabe dagoela eta instituzioak bere "konpromiso irmoa" adierazi du oraindik ere gizartean dauden genero-desberdintasunak gainditzeko.\nEmakume migratzaileek pairatzen duten "diskriminazioa bikoitza" salatuko dute Martxoaren 8an\nAzaldu dutenez, etorkinak dituzten arazoei emakume izateagatik sufritzen duten bereizkeria gehitu behar diote. Horrez gain, beraien lanetan duten prekarietatearekin bukatzea exijitu dute


Mendi-txirta - Wikipedia, entziklopedia askea.\n3Biologia eta ohiturak\n4Banaketa, habitata eta estatusa\nEspeziea Anthus spinoletta\n2,73 g (pisua jaiotzean)\nMendi-txirta (Anthus spinoletta) motacillidae familiako hegazti paseriformea da, hegoaldeko Eurasiako eskualde epeletan bizi dena.\nBizkarralde arre-grisaxka eta sabelalde zurixka ditu eta hegazti liraina da. Moko iluna eta luzea, hanka ilunak eta buztan luzea ditu. Habia lurrean egiten du eta lurrean harrapatutako intsektuak jaten ditu. Mendian ibiltzen da, baina negua haranetan igarotzen du. Mendiko larreak ditu atsegin eta Euskal Herrian nahiko arrunta da 1000 metrotik gorako lekuetan.\n3 Biologia eta ohiturak\n4 Banaketa, habitata eta estatusa\nMendi-txirtak zazpi azpiespezie ditu:\nAnthus spinoletta blakistoni\nAnthus spinoletta alticola\nAnthus spinoletta pacificus\nAnthus spinoletta rubescens\nBere alpetar izaera, hanka ilunak, lema-lumak eta tonalitate zurbileko bekain gaineko zerrenda dira, 16,5 cm-ko gutxi gorabeherako tamainako txirta honen ezaugarri aipagarrienak. Goiko aldeak grisaxkak ditu, eta behekoak zurixkak, bular arrosa eztei-lumajean.\nApeu sinple bat du, “txip” moduko bat. Bere kantua ez da uda txirtarena bezain melodiatsua, normalean honek ere hegaz doala egiten du, baina uda txirtak ez bezala, mendi txirta lurrean hasten da kantatzen eta lurrean amaitzen du edo harriren baten.\nBaldintza klimatikoak zer ikusi handia duten arren, normalean apirilaren amaieran hasten dira habia egiten. Lurrean kokatzen dute, belar artean, txilarren edo beste sastraka baten ondoan gordeta. Oinarrian goroldio ugari jartzen dio eta gainerako katilutxoa belar txikiz osatzen du.\nBarrualdea, lau edo bost arrautza erruten ditu han, ilearekin edo material finagoekin tapizatzen du. Arrautzak grisak edo arreak dira, eta orban ilunak dituzte eta emeak bakarrik txitatzen ditu 14 egunetan.\nHelduek intsektuez elikatutako txitak, 14 egun bertan egon ondoren habia uzten dute, 16 egunera hegan egiten dute eta 15 egun geroago independizatu egiten dira, hau da, eklosioa gertatu eta hilabetera gutxi gorabehera.\nMendi txirtak, gainerako txirtak bezala, txitak gizentzera joaten direnean habiara, ez dute zuzenean haraino hegan egiten, baizik, lehenik inguruko pausalekuren batean gelditzen dira, ondoren lurrera jaisten dira eta hortik oinez habiara.\nEspezie sedentarioa da batez ere, eta tokian tokiko neguko mugimendu txikiak egiten ditu.\nEuropako hegoaldean eta erdialdean dago, eremu borealetan, epeletan eta medikoetan, Iberiar penintsulan, bakarrik estai alpetarretan eta azpi alpetarretan dago, naiz eta zerrenda hezean jaisten den estai menditarreraino.\nEuskal Herriari dagokionez, erregulartasunez agertzen da eremu atlantikoko mendietan, uren banalerrokoetan eta Arabako mendebaldeko mendilerroetan (Peñagobia mendilerroa, Bóveda mendilerroa, eta Árcena mendilerroa). Toloño Kantabrian, oso urria da eta Toloñoko gailurrean (1654 m.) eta Recillako lepoan (1000 m.) bakarrik aurkitu dute.\nHabitat naturala larre alpetarrak eta azpi alpetarrak dira, gure mendiak ez dira maila horretara iristen, baina, baso-soiltzeak eta larratze luzeak eragindako larreetara egokitzen jakin du. Mota honetako pasaian 1000 metroko altueraraino jaisten da normalean, eta toki batzuetan 800 metrora ere bai.\n↑ BirdLife International (2008). Anthus spinoletta. IUCN 2008. IUCN Red List of Threatened Species\n↑ Jon Larrañaga Elhuyar, K.E. (1996). Euskal Herriko fauna (ornodun lehortarrak). Lizarra Imprimategia, 158 or. ISBN 84-87114-09-1..\n↑ (Gaztelaniaz) Administracion de la Comunidad Autonoma de Euskadi. (1989). Euskal Autonomiu Elkarteko Ornodunak.. Graficas Santamaria S.A, 228 or. ISBN 84-7542-639-5..\nEspezieak: Anthus spinoletta\nOrriaren azken aldaketa: 7 apirila 2022, 23:06.


Paradisu zaharrak inperio berriarentzat\nBBVA eta Amerika\nAmerika BBVAren “urrezko paradisua” da; hortxe du negoziorik handiena eta, ondorioz, hortxe du langile gehien: 103.721 langiletatik 58.919. Eta hortxe lortu du, 2009an, 4.210 milioiko etekin garbien erdia baino gehiago.\nEzker-eskuin: Angel Cano BBVAko kontseilari ordezkaria; Jose Miguel Isulza Amerikako Estatuen Erakundeko idazkari nagusia; Francisco Gonzalez BBVAko lehendakaria; eta Ricardo Caballero Massachusetts-eko Teknologia Institutuko Ekonomia Saileko zuzendaria. Txilen bildu ziren BBVAk herrialde hartara egindako bisitan.BBVA\nEgoitza soziala Bilbon daukan BBVAren urrezko paradisua ez dago ez Euskal Herrian, ez Espainiako Estatuan. Negozio handiena eta, beraz, egitura garatuena Amerikan dauka, nagusiki, Mexikon eta Hego Amerikan. Hor du negozio, langile eta etekin gehien. BBVAren 2009ko txostena eta aurtengo lehen seihilekoko emaitzak aztertuta hori ondorioztatzen da. Amerikaren alde egin duen apustua egoitza Texasen duen Guaranty Bank erosita indartu du. Guaranty Bankek 767 sukurtsal dauzka: 412 Texasen, 92 Alabaman, 83 Kalifornian, 77 Arizonan, 45 Floridan, 36 Coloradon eta 22 New Mexicon. Eta, halaber, iragan maiatzean, Credit Uruguay Banco bereganatu zuen, 36 bulego eta 480 langile dituena. Horrenbestez, Hego Amerikako herrialde horretako bigarren finantza entitatea bihurtu da.\nBitartean, Francisco Gonzalez, FG, BBVAko presidente izendatu zutenetik, BBVAk Bilbon dituen instalazioen lekualdaketa bizkortu egin da.\nLangileak eta etekinak\nBBVAn, orotara, 103.721 pertsonek egiten dute lan. Bada, langile gehienak, 58.919 hain zuzen, Amerikako sukurtsaletan eta bulegoetan daude, AEBn lan egiten duten 12.132 pertsonak barne. Erreferentzia gisa, kontuan hartu Espainiako Estatuan BBVAk 3.055 bulegotan diharduten 27.936 langile dituela.\nBBVA taldeak, 2009an, 4.210 milioi euroko mozkin garbiak (zergak ordaindu ondorengo mozkinak) lortu zituen. Horietatik 2.230 milioi Amerikari dagozkio, 1.359 milioi Mexikori eta 871 milioi Hego Amerikako herrialdeei. Hala ere, urte horretan AEBko negozio eremuan 21 milioi euroko galerak izan zituen. Espainiako Estatuko eta Portugaleko negozio eremuan, aldiz, 2.000 milioi euro inguruko etekin garbiak lortu zituen.\n2010eko lehen seihilekoan BBVAk Hego Amerikan lortutako emaitzak nabarmen hobetu dira. Hala, bankuak berak jakinarazitako datu ofizialen arabera, Amerikako zonalde horri dagozkion etekinak 453 milioi eurokoak izan dira urteko lehen sei hilabeteetan, 2009ko seihileko bereko etekinekin alderatuta, %12,9 gehiago.\n32 herrialdetan 7.466 bulego ditu\nBBVAk munduko 32 herrialdetan lan egiten du. Espainiako Estatuaz eta Portugalez gain, Hego Amerikako ia herrialde guztietan eta AEBtan ditu bulegoak. Asian ere gero eta herrialde gehiagotan lan egiten du. Mundu osoan dituen 103.721 langileak 7.466 bulegotan banatuta daude. 2009ko abenduaren 31n 884.373 akziodun eta 48 milioi bezerotik gora zeuzkan.\nBBVAko presidenteak dagoeneko 80 milioi euroko erretiro pentsioa dauka\nEgungo krisialdi ekonomikoa dela eta, 2009an, BBVAko lehendakaritzak eta administrazio kontseiluak beren ordainsari ekonomikoak izoztea erabaki zuten. Hala ere, Francisco Gonzalez, FG, presidentearen eta Angel Cano aholkulari nagusiaren sariak oso altuak dira oraindik. Hala, FGk 2010ean ia bi milioi euro jasoko ditu soldata finko gisa (2009an bezala) eta beste 3,4 milioi euro bono aldakor baten bidez. Entitatearen txosten ofizialaren arabera, 2009an FGk 1,92 milioi euroko sari finkoa eta 3,80 milioi euroko sari aldakorra jaso zituen. Bestalde, Canok aurten 1,25 milioi euroko soldata finkoa jasoko du eta ia beste bi milioi euro bono aldakor bidez.\nFGk dagoeneko erretiroa hartuta beharko luke, baina BBVAren buruan jarraitzeko modua topatu zuen. 2009an, 65 urte bete zituenean, 80 milioi euroko (79,7) erretiro pentsioa jasotzeko eskubidea berretsi zuen. Erretiroa atzeratu zuenez, funtzio exekutiboak uzten dituenean soilik jasoko du kopuru hori.\nBestalde, BBVAko administrazio kontseiluko 13 kideek, 2009an, 24 milioi euro (24,157) jaso zituzten guztira, hainbat kontzepturengatik. Kontseilu horretako kide diren bi euskal aholkularien guztizko ordainsariak nabarmenduko ditugu: Gasteizko Merkataritza Ganberako presidente Roman Knorrek 295.476 euro jaso zituen; Deustuko Merkataritza dekano Susana Rodríguezek, berriz, 242.964 euro. Horrez gain, 19.503 eta 13.596 akzio jaso zituzten, hurrenez hurren.


Udal gobernu demokratikoa eta erbestera joan ziren herritarrei omenaldia | El Diario Vasco\nUdal gobernu demokratikoa eta erbestera joan ziren herritarrei omenaldia\nArtxiboko argazkia. Tropa frankistak Elgoibartik sartzen, 1936ko irailean.\nDonostiako Udalak omenduko ditu astearte honetan, irailak 13, kolpe militarraren 80. urteurrenean joan zirenak, 19:30ean Udalbatza aretoan\nEL DIARIO VASCO Lunes, 12 septiembre 2016, 12:09\nDonostiako Udalak omenduko ditu astearte honetan, irailak 13, kolpe militarraren 80. urteurrenean Udal gobernu demokratikoa eta erbestera joan ziren herritarrak, arratsaldeko 19:30ean Udalbatza aretoan.\nBestalde, egun berean, 'Oroimena bizirik' erakusketa zabalduko da Aieteko Bakearen eta Giza Eskubideen Etxean eta azaroaren 27ra arte ikusgai egongo da.\nGardentasuneko, Giza Baliabideetako eta Berrikuntzako zinegotzi Juan Ramón Vilesek donostiar guztiak «ekitaldi xume, sinboliko eta sentitu hauetan» parte hartzera gonbidatzen ditu.\n'Irailak 13: argia itzali' ekitaldia\nHika antzerki taldeak musika eta hitzen laguntzarekin 1936ko irailaren 13an bizi izandako «zapalkuntza, Donostiarren bizi-larritasuna eta demokrazia eza antzeztuko du». Ekitaldia Udalbatza aretoan izango da bihar, hilaren 13an, 19:30ean.\n'Oroimena bizirik' erakusketak, bestalde, «gerra zibilean eta frankismoaren garaian gehiegikeria larriak pairatu izan zituzten lagun guzti horien aitortza izan nahi du, memoria kolektiboaren balioa berreskuratu, eta biktimenganako harrera eta enpatia sareak sortu, herritarrak berriro gertatuko ez den berme bizia izan daitezen».\n'Oroimena bizirik' erakusketa irailaren 13an zabalduko da eta azaroaren 27ra arte ikusgai izango da Aieten. Eneko Goia alkateak inaugurazio ekitaldian parte hartuko du, bihar, 12:00etan.\nOrdutegia: astearte-ostiral: 16:00h 20:30h; larunbatetan: 10:00h - 14:00h 16:30h 20:00h; igandeetan: 10:00h-14:00h; astelehenetan itxita.\nHizkuntzen jardunaldia Deustuko Unibertsitatean Se inicia el derribo de otra villa en Ondarreta


Iaz 44 genero-indarkeria kasu artatu ziren Bergaran, batik bat gazteenak - Bergara - Goiena.eus\nIaz 44 genero-indarkeria kasu artatu ziren Bergaran, batik bat gazteenak\nMonika Belastegi 2013-11-23 10:21\nKasu gehienak bikotekideek edo bikotekide ohiek eragindakoak izan ziren, eta emakume gazteek jasan zituzten, bereziki; 18 eta 30 urte artekoek, zehazki. Eragindako indarkeriari dagokionez, fisikoa (%43) zein psikologikoa (%52) izan zen, batez ere, eta erasotzaileak EAEkoak izan ziren kasu gehienetan.\nAstelehenean, azaroak 25, Emakumeen Kontrako Indarkeriaren Aurkako Nazioarteko eguna dela-eta, Bergarako Udalak gai horren inguruan egiten ari den lanketaren berri eman du.\nGenero-indarkeriaren definizio oso argia egin dute Udaletik: "Genero-indarkeria da emakumeak emakume izateagatik jasan dezakeen edozein ekintza bortitz, baldin eta ekintza horrek emakumeari kalte fisiko, sexual edo psikologikoa edo sufrimendua ekartzen badio edo ekar badiezaioke".\nBergara ez dago salbuetsita\nGenero-indarkeria mundu osoan zabaldutako fenomenoa da, herrialde guztietan gertatzen da, gizarte-maila, hezkuntza-maila, etnia, arraza, kultura eta erlijio guztietan gertatzen da; Bergarak ere ez dio errealitate horri ihes egiten, Udaletik azaldu dutenez, eta, horren erakusle, 2012an gertatutako genero-indarkeria kasuen berri eman dute, betiere, Udaleko Gizarte Zerbitzuen, Udaltzaingoaren eta Ertzaintzaren datuetan oinarrituta.\nHain justu ere, 2012an 44 genero-indarkeria kasu bideratu ziren Bergaran: hamaika, Udaleko Gizarte Zerbitzuetan; lau, Udaltzaingoan; eta 29, Ertzaintzan. Dena den, Udaletik azpimarratu dute kontuan izan behar dela Gizarte Zerbitzuetara, Udaltzaingora eta Ertzaintzara heltzen diren kasuak gutxi direla: "Kasu gehienak isilik eta bakardadean bizi izaten dira", esan dute.\nEmakume gazteek bereziki\nIazko genero-indarkeria kasu gehienak bikotekideek edo bikotekide ohiek eragindakoak izan ziren, eta emakume gazteek jasan zituzten, bereziki; 18 eta 30 urte artekoek, zehazki. Eragindako indarkeriari dagokionez, berriz, fisikoa zein psikologikoa izan zen, batez ere, eta erasotzaileak EAEkoak izan ziren kasu gehienetan, ondoko taulan ikus daitekeen moduan:\nArtatu den kasu kopurua:\nGizarte Zerbitzuetan 11\nIndarkeria mota (Gizarte Zerbitzuen arabera)\nEraso sexuala %0\nIndarkeriaren jatorria (Ertzaintzaren arabera)\nBikotekideak edo bikotekide ohiak eragindakoa %83\nFamilia barrukoa %7\nSexu-askatasunaren aurkakoa %10\n18 urte baino gutxiago %5\n18-30 urte %37\n31-40 urte %26\n41-50 urte %21\n51-60 urte %11\nEstatuko komunitate batekoa %16\nBeste herrialde batekoa %33\nKontzientzia hartzeko bideak\nHauxe diote udal arduradunek: "Gure herria, gainontzeko herriak bezala, gizarte-arazo honen benetako dimentsioaren kontzientzia hartzen ari da". Hori dela eta, Udalak hainbat ekimen martxan jarri ditu azken urteetan, emakumeen eta gizonen berdintasuna sustatzeko eta horrelako diskriminazioak gainditu eta ezabatzeko asmoz.\nEsaterako, egoera horretan dauden emakumeei hainbat eratako laguntza eskaintzen zaie Udaleko Gizarte Zerbitzuetatik; horrekin batera, emakumeen kontrako indarkeriaren aurkako sinboloa den puntu lilaren erabilera bultzatu da; eta oso garrantzitsua dena, gazteen artean gertatzen den indarkeriari aurre hartzeko eskoletan gaia lantzeko programa bultzatu da.\nAurreko guztiari beste ekimen bat gehitu dio Udalak berriki. Hain zuzen ere, Beldur Barik programan parte hartuko du lehenengoz, azaroaren 25aren harira.\nBeldur Barik Eudelek abiatutako indarkeria sexistaren aurkako programa da. Beste gauza batzuekin batera, ikus-entzunezkoen lehiaketa antolatzen dute, eta Udaleko Gazteria Sailak eta herriko zenbait gaztek ikus-entzunezkoa prestatu dute Beldur Barik lehiaketan parte hartzeko. Interesa duenak ondoko estekan ikus dezake dokumentala: http://www.youtube.com/watch?v=p30NSiNIFgY&feature=youtu.be.


EUSKADI.-Umeentzako mozorro jaia, Txitxiburduntzi eguna eta umeentzako tailerrak asteburu honetan Mungiako Ihauterietan\nMungiako Udalak asteburu honetan ospatuko diren Ihauterietarako hainbat ekitaldi antolatu ditu, hoien artean umeentzako mozorro jaia, Txitxiburduntzi eguna eta umeentzako tailerrak, udalerri bizkaitar hontako iturrien arabera.\nHasteko, otsailak 25 larunbatean Umeentzako Mozorro jaia ospatuko da arratsaldeko 18,00etatik aurrera. Erromeria izango da Drindots taldeagaz eta txokolatada bat ere ospatuko da Matxin Enparantzan, euria egin ezkero, mozorro jaia Olalden egingo delarik.\nBasatoste edo Txitxiburduntzi Eguna ospatuko da igandean, otsailak 26. Ibilaldi antzeko hau goizeko 9,30etan irtengo da Matxin plazatik eta Larrauriko Santa Elena ermitara, Emerando auzoan, joan behar izango da, han dastatzeko txerriki produktuak. Txartelak Mugire Txokoan har litezke, 4 euro helduentzat eta 2 euro umeentzat.\nAzkenik, otsailak 28 asteartean umeentzako tailerrak egingo dira arratsaldeko 17,00etatik aurrera Matxin plaza. Euria egin ezkero, tailerrak Udaletxeko arkupeetan egingo dira.


Leire Martin eta Malen Sanz Ruiz de Erentxun, Sarralle Grow bekaren irabazleak - Azpeitia - uztarria.eus\nUztarria.eus 2019-09-17 16:36\nAzpeitiko Sarralle enpresak joan den ekainean jakinarazi zuen unibertsitatean ikasketak hasiko dituzten emakumeei zuzendutako bekak emango zituela lehen aldiz, Sarralle Grow izenarekin. Enpresak jakinarazi duenez, dagoeneko aukeratu dute zeintzuk izango diren ikasturte akademiko bakoitzeko 1.000 euroko beka bana jasoko duten bi emakume gazteak: Leire Martin donostiarra eta Malen Sanz Ruiz de Erentxun zarauztarra. Gizonen eta emakumeen arteko arrakala teknologikoa geldiaraztea dute helburu beka horiek, zuzendaritza eta erantzukizun postuetan emakumeen presentzia sendotuz.\nParte hartzeko baldintzak honako hauek ziren: 18 urtetik 25 urtera bitarteko emakumea izatea, Gipuzkoan bizitzea eta gradu bikoitzeko ikasketak egitea. Beka jasoko duten bi emakumeek 18 urte dituzte. Leire Martin urte honetan Enpresen Administrazio eta Zuzendaritza eta Zuzenbidea deritzon gradu bikoitza ikasten hasi da Deustuko Unibertsitatean; Malen Sanz Ruiz de Erentxun, berriz, Enpresen Administrazio eta Zuzendaritza eta Informatikaren Ingeniaritza deritzon gradu bikoitza, unibertsitate berean.\nBekaren sustatzaileek irailaren 11n jakinarazi zieten hautagaiei hartutako erabakia, eta joan den ostegunean egin duten bekak banatzeko ekitaldia, Sarralleren instalazioetan.


Hemen zaude: Lehen orrialdea › 54. Edizioa 2006 › Sailak eta filmak › Made in Spain › Los managers\n(Managerrak) • Fernando Guillén Cuervo\nMaca eta Rena “pelotazoa” eman nahian dabiltzan ez lanbiderik ez bestelako egitekorik ez duten berrogei urte inguruko bi tipo dira. Telebistako lehiaketa batean abeslari-izar berrien bila dabiltzala jakin orduko, Pipo eta David gazteen manager egingo dira, berehala "Los Reyes del King" bihurtuko dituztenak. Taberna, bingo eta bestelako alproja-zulotan kantatu ondoren, La Rota ezagutuko dute, hegoaldeko kostaldean zehar bira bat antolatuko dien folklorika erretiratu eta iluna berau. Horrela, erotzeko moduko road movie bati ekingo diote, non arrakasta-ametsa izaki arraroez betetako amesgaizto bilakatuko zaien: Tom Jonesen klonak, porno-izarrak, arabiar argieginak, marine psikopatikoak, animatzaile erakargarriak, zinegotzi ustelak eta estralurtarrak.\nBartzelonarra jaiotzez eta aktoreen seme, Zinematografia ikasketak burutu zituen Complutense Unibertsitatean. Bere jardunbidea Madrilgo Bellas Artes antzokiko antzerki zuzendari laguntzaile gisa hasi zuen. Hala agertokietan nola pantaila handian nahiz txikian lan egin du. Aktore lanetan azpimarratzeko modukoak ditu: Pedro Almodóvarren La ley del deseo, Bigas Lunaren Las edades de Lulú, Manuel Gómez Pereiraren Boca a boca, Juanma Bajo Ulloaren Airbag, gidoian parte hartuz, eta Año Mariano (Marianoren urtea), antzezle aritzeaz gain, Karra Elejalderekin batera zuzendu eta idatzi zuena.\nCarrera de San Francisco, 6-1º izda\nTel 34 91 364 1663\nFax 34 91 365 6914\nFernando Guillén Cuervo\tFernando Guillén Cuervo\nSancho Gracía, Manuel Tallafé\nManuel Tallafé, Fernando Guillén-Cuervo


GIB frogak egingo dituzte Arrasateko Sexologia Zerbitzuan - Arrasate - Goiena.eus\nGIB frogak egingo dituzte Arrasateko Sexologia Zerbitzuan\nUbane Madera 2009-11-23 17:54\nAbenduaren 1ean da HIESaren kontrako nazioarteko eguna; eta horren harira, Arrasateko Sexologia Zerbitzuak GIB (Giza immunoeskasiaren birusa) antigorputzen presentzia detektatzeko frogak egingo ditu abenduaren 2an. 15 minutu inguruko froga da.\n"GIB birusak infektatuta gauden edo ez jakiteko, arrisku praktikak eduki eta sekula analisirik ez badugu egin, GIB-a eduki arren badaukatela ez dakiten pertsonek birusa beste pertsona batzuei ez transmititzeko…". Horiexek dira Sexologia Zerbitzuak eman dituen arrazoietako batzuk datorren abenduaren 2rako antolatu duten Frogaren Egunean parte hartzeko; edo bestela esanda, GIB froga egiteko.\nHitzordua egin dute 17:00etatik 19:00ak bitartean, Garibai etxearen bigarren solairuan. Eta iragarri dute Arabako HIESAren kontrako batzordekideak etorriko direla froga horiek egitera gura duen edozeini.\nInformazio gehiago behar izanez gero: 943 25 20 66.


Herritarrek ondo baloratzen dute Udala - Diario de Noticias de Navarra\nHerritarrek ondo baloratzen dute Udala\nErrenteriak 600 pertsonari inkesta bat egin zien proiektuen iritzia eta kezkak jasotzeko\n07.02.2020 | 17:37\nErrenteria - Hainbat proiektu eta zerbitzuren inguruko herritarren iritzia ezagutzeko azterlana egin du Errenteriako Udalak. Horretarako, 18 urtetik gorako 600 pertsonari galdetegia egin zitzaien ekainaren 21a eta uztailaren 13a bitartean, eta aste honetan jakitera eman dituzte emaitzak.\nOro har, baloratu ziren aldagaien iritzia positiboa da, herriko egoera, udal kudeaketa, udal gobernuaren ezaugarri, eta aipatu zaizkien proiektu, instalazio eta zerbitzuei buruzkoa.\nIzan ere, azken urteetan aurrera eraman diren proiektuen inguruan eta Udalak herritarrei eskaintzen dizkien zerbitzuetan, denek jaso zuten 5etik gorako balorazioa batez beste. Ondoen baloratu zena Alabergako igogailuak izan ziren, aldiz puntuazio baxuena Lekuona kultur ekipamenduak eta auzoko udaltzaingoak jaso zuten.\nAlabaina, hainbat proiektu, zerbitzu eta leloren ezagutza maila nahiko baxua da inkestaren arabera arlo askotan. Galdetegien erantzunek adierazten dute kasu askotan herritarrek ez dituztela egiten ari diren proiektuak edota eskaintzen diren zerbitzuak ezagutzen.\nArazoak Herriko egoera orokorraren balorazioa kokatzeko, lehenengo galdetu zen, modu irekian, ea zeintzuk diren Errenteriako arazo nagusia eta inkestatuaren arazo nagusi pertsonala. Bi kasuetan erantzun hauek izan ziren nagusi: aparkaleku falta, lan merkatuari lotutako arazoak, trafikoa eta delinkuen-tzia eta segurtasun falta. - A.M.


Brioche Pasquierreko langile baten kaleratzea salatu du bertako enpresa batzordeak : Bidasoko Hitza\nLangile bat bidegabe kaleratu dutela salatu du enpresako langileen batzordeak. Beste langileenganako "mehatxua" dela adierazi dute.\nEnpresa batzordeko kideak.\nBrioche Pasquier enpresak produkzio aldeko hiru lerroetako batean lanean ari den langile baten kaleratzea salatu du bertako enpresa batzordeak. “Oso gertakari larria da”, esan dute komitekideek. “Enpresa horrek kontratu hori deuseztu duen moduak agerian uzten du enpresak aplikatu nahi duen diziplina boterearen abusua, peccata minuta gisa har daitekeen zerbait egite hutsagatik”. Langilea inolako kalte-ordainik gabe izan da kaleratua.\nNeurri hori, langile guztienganako mehatxua dela adierazi dute langileen ordezkariek: “Horrelako ekintzek beldurra, zatiketa eta ezinegona sortzen dute langileen artean, eta enpresarekiko mesfidantza handia. Pertsona hau beste langileoi abisua emateko erabili dute”.\nKomitekideek jakinarazi dute langileari idatzitako kaleratze gutunean “hutsaren hurrengo edo balio gutxiko zenbait gertaera” egozten zaizkiola beharginari. “Are gehiago, ez oso modu trebean, enpresa bera da bere buruari xantaia egiteko arrazoitzat har daitezkeen gaiak argudiatzen dituena”, esan du batzordeak. Alta, langilearekin batzordekide bat egotea debekatu du enpresak, kaleratzea egikaritu denean izan dutelako batzordekideek egoeraren berri. “Horrek susmoa sortzen du berdintasun printzipioa benetan errespetatu den, ala ez”.\nBatzordeak —eratu berria da— adierazi du enpresarekin elkar ulertzeko eta giro ona izateko borondatea izan duela, “akordioen eta proposamenen bidez”. Baina gertatutakoak langileen interes kolektiboak mehatxupean jartzen dituela zehaztu dute. “Ez diogu Brioche Pasquier Irunei gauzak horrela egiten utziko. Kaleratzea baliogabetzea eta berehala lanera buelta dadila eskatzen diogu enpresari”.


Irun ezagutzeko > Irungo auzo historikoak > Anaka # hasiera\nHona Anaka auzoaren mugak: iparraldean, Hondarribia eta Bidasoa ibaia; hegoaldean, Katea, Olaberria eta Lapitze; ekialdean, Behobia eta Lapitze eta mendebaldean Hondarribia.\nAnaka izenaren jatorriari dagokionez, batzuen ustez txilardi edo txilarren tokia esan nahi du, eta beste batzuen ustez ano/anu hitzetik dator. Azken hauentzat, beraz, anoa edo aziendarentzako janari-kopurua esan nahi du.\nAuzo honetan, Anaka izenaz ezagutzen den auzoaz gainera, Urdanibia, Pinudi kalea, San Migel, Geltokia, Mendibil, Beraun eta Santiago kaleak daude, eta Anakako auzoaren ekialdeko muga Dunboako kanaleraino iristen da; ubide honek bereizten ditu Anaka eta Behobiako auzoak Behobiako auzoarekiko muga izanik berau (Colon ibilbideko zenbaki bikoitiak eta Nafarroako Hiribideko bakoitiak ere Anaka auzora biltzen dira).\nXIX. mendearen erdialdera arte, Lapitze auzoaren parte bat zen Anaka; trenbidearen etorrerarekin ordea, auzoaren egitura guztiz aldatu zen eta honekin batera auzo garrantzitsu bihurtu zen, gero eta biztanle gehiago izango zituen.\nNola RENFE-k hala trenbidearekin zerikusia zuten industria laguntzaileek gero eta toki gehiago behar zuten burdinbideak egokitzeko eta tailerrak izateko. Gisa berean kanpotik etorritako langileentzat etxebizitzak eraikitzeko espazioa behar zen.\n30. urteetan Etxe Merkeak izeneko auzo ederra eraiki zuten; izan ere, familia bakarreko etxe hauek, beren lorategiekin eta hesiekin, oso itxura berezia ematen diote auzoari.\nMendibileko aldeak aipamen berezia merezi du. Bertan, XX. mende hasierako frantziar estiloko txaletak daude. Eta aipagarria da, gisa berean, Beraun, batez ere izen bereko etxea, ospe handiko leinu irundar batena. XX. mendearen hasieran inguruko muino osoaren jabe zen familia hori.\nEzin aipa gabe utzi Urdanibia-Jaizubiako alde ederra, baso trinkoez inguraturik, Jaizubiako golf-zelaitik gertu eta Urdanibiako jauregi, errota eta olaren ondoan. Aipaturiko azken eraikin hauetan Udal Hipikaren instalazioak eta beste zerbitzu batzuk eskaintzen dituzte gaurko egunean.\nHalaber, aipagarri dira Santiago kalea eta ingurua; Junkaleko Ama Birjinaren Elizaren ondoan sortu zen aspaldi batean Konpostelako Santiagora zihoazen erromesak, Zubernoako prior-barrutitik zetozenak, iristen ziren nasa edo kaia zegoen toki berean. Istillagako untziola eta nasa xumeak alde honetan egon ziren, beharbada iraganeko oroigarri baten modura, izan ere, duela gutxi erromatarren garaiko kai garrantzitsu baten aztarnak aurkitu dira alde honetan. Seguru asko Aiako Harritik ateratako mineralak kargatzen ziren kai honetan.\nEzin ahantzi dezakegu Bidasoako estuarioaren xarma: Plaiaundiko padurak orain gutxi bihurtu dira parke natural hegazti migratzaileei babesa emateko. Gainera, Anakan bertan daude Galera, Santiagoaurrea eta Irukanale irletako eremu hezeak.\nBestalde, Anaka auzoan daude Gipuzkoa eta Lapurdi lotzen dituzten Bidasoa gaineko zubi garrantzitsuenak. Zubi hauetatik zehar trenak, ibiltariak eta ibilgailuak igarotzen dira. Zubi hauetatik hurbil Aduanako zabalgunea dago, 1992. urteaz geroztik erabiltzen ez dena. Irungo Udalak erakustazoka bat eta hotelak antolatu nahi ditu eremu honetan. Zabalgune honetatik hurbil Real Unión C.F. taldearen futbol-zelaia dago, Stadium Gal izenekoa. Futbol zelai hori Salvador Echeandía Gal jaun irundarraren eskuzabaltasunari esker eraiki zuten eta garai hartan Espainiako Gobernuko Presidentea zen Primo de Rivera Jeneralak inauguratu zuen, 1926ko irailaren 19an. Inaugurazioan F.C. Barcelona izan zuen arerio talde irundarrak.\nBukatzeko, ezin aipatu gabe utzi dezakegu 1997. urte arte auzo honetan bertan egon zen Chocolates Elgorriaga fabrika ospetsua. Fabrika eraitsi egin zuten eta egun etxebizitzak eraikitzen ari dira alde honetan.


Kontribuzio mailako prestazioaren eskaria\nPrestazio motaren laguntza\nLegezko langabezia egoeran bazaude eta gutxienez 360 eguneko epean zehar langabeziaren alde kotizatu baduzu, legezko langabezia egoeraren aurretiko 6 urteetan barne edo kotizatzeko beharra amaitu zen unean.\nKontribuzio mailako prestazioaren onuradun bazara eta eteten bada, orduan haren berrastea eskatu ahalko duzu eteteko zergatia amaitutakoan.\nEskubide berriaren aldeko aukera\nKontribuzio mailako prestaziorako eskubidea onartuta baduzu, agortuta ez badago eta besteren kontura lanari ekiten badiozu etengabeko 360 egunetan edo gehiagotan zehar, edo 360 egun baino gutxiagoko iraupena duten lanak burutzen badituzu baina prestazioa berrasten ez baduzu lan horiek amaitutakoan eta horien batura 360 egun edo gehiago badira, prestazio hori amaitutzat hartuko da. Hala eta guztiz ere, lan hori amaitutakoan bi aukera izango dituzu: aurreko prestazio berrireki, une hartan zenuen oinarri, ehuneko eta mugekin eta jasotzear zegoen eperako, edo azken kotizazioekin sortutako prestazio berria jaso.\nKontuan hartu aurreko prestazioa hautatzen baduzu, azken lanaren bitartez sorturiko kotizazioek ez dutela baliorik izango ondoko eskubiderik sortarazteko.\nEskariaren unean hauta dezakezu eskubidea (lanari berrekin aurretik zenuen prestazioa berrastea), edo prestazio berriaren onarpenaren jakinarazpenaren ondoko hamar egunetan (prestazioaren hasierako alta eskatu baduzu), betiere idatziz eta hautatutako prestazioa zein den agerian utzirik.\nEzarritako epeetan zein prestazio nahi duzun jakinarazten ez baduzu, orduan azken kotizazioekin sortutako prestazio berria hautatutzat joko da. Kasu honetan, hasierako altarako zehaztu den dokumentazio bera aurkeztu beharko da.\nLanaldi partzialeko lanarekin baterakidetasunaren aukera\nKontribuzio mailako prestazioa jasotzen ari bazara eta lanaldi partzialeko lana lortzen baduzu, prestazioarekin batera dezakezu. Kasu honetan, lan egindako denborarekiko zati proportzionala kenduko zaio zure prestazioaren zenbatekoari, eta bateratutako egun bakoitzeko prestazioko egun oso bat agortuko da.\n30 urtetik beherakoen bere konturako lanarekiko bateragarritasuna\nAukera honen bidez, kotizaziopeko langabezia-prestazioa jasotzeaz gain, bere konturako jarduera bat ere har daiteke, gehienez, 270 egunetan, o jasotzeko dagoen egun kopuru gutxiagoan, baldintza hauek betetzen baditu:\n30 urtetik beherakoa izatea bere konturako jardueraren hasiera-datan, eta bere kontura langilerik ez izatea.\nBere konturako jarduera hasi eta 15 eguneko epean bateragarritasuna eskatzea.\nEkintzaileak laguntzeko kontratuarekin bateragarria izateko aukera\nAukera honen bidez, hil bakoitzean, soldatarekin batera, jasotzen ari zen eta kontratazioaren unean agortzeko falta zaion kotizaziopeko prestazioaren % 25 jasoko du, lanaldi osoko besteren konturako lana ekintzaileei laguntzeko kontratu finkoaren arabera egiten bada.\nPrestazio hori jasotzeko eskubidea lan-harremana hasten denean sortuko da, hura gertatu eta hamabost eguneko epea eskatzen badu. Epe hori igarotakoan, horri atxiki ahalko zaio.\nPrestazioa kontratuak irauten duen bitartean bakarrik jasoko du, eta jasotzeko duen prestazioa agortu arte. Legezko langabezia-egoera ekartzen duen lana uzten badu, beste prestazio bat eskatu ahalko du, edo geratzen zaiona jasotzen jarraitu. Kasu horretan, lanarekin batera prestazioa jasotzen egon den denboraren ehuneko 25 bakarrik hartuko da agortutako alditzat.\nHorretarako, baldintza hauek bete behar dituzu:\nKontratua hasi duen egunean, gutxienez, hiru hiletan, kontribuzio-mailako langabeziaren prestazioa jasota izatea.\nKontratu hori sinatzearen ondorioz, Gizarte Segurantzan alta eman arte, langileak kontribuzio-mailako prestazioa jasota izatea.


Naroba - Naroba\nDurangoko Masaje Zentroa\nEskuzko tekniketan eta psikofisikoetan naturopata aditua, Durangon eta Arrasaten kontsulta aurretiko hitzorduaz.\nTratamendu naturalak (presoterapia, e.a.)\nAurretik hitzordua eskatzeko, deitu 675 706 599 zenbakira.\nOsteopatia osasunarekiko ikuspuntu berezia duen eskuzko teknika da. “GORPUTZA OSOTASUN BAT DA.“, hontan oinarritzen da osteopatia: gorputzeko sistema eta organo ezberdinek elkarlanean funtzionatzen dute, elkar-lotuak daude, beraz, sistema batean dauden disfuntzioak beste sistemetan eragina izango ditu.\nTratamendu osteopatikoak gorputzeko oreka eta funtzioak berreskuratzeko, autosendatzea bultzatu eta minak leuntzeko teknika espezifikoak erabiltzen ditu.\nArtikulazioak bere onera ekarriz (bizkarezurra,aldakak, orkatillak, ukondoak e.a) gorputzeko hezurdura-muskuluen oreka eta postura egokia berreskuratzea du helburu.\nEstruktura bizselaren berezko funtzioak berreskuratzea-hobetzea dute helburu. Horretarako organoen manipulazioakegin, horiek berkokatu eta beraien oxigenazioa hobetzen ditu.\nBuru-hezurreko eta nerbio sistemako arazoak eta horietatik eratorritakoak lantzen dituen teknika da. Horretarako, lehen arnasketa erritmoarekin (zelulak elkartzerakoan sortzen den lehen impultsoa) lan egiten da, baita masaje miofaszialarekin ere (fasziak gorputzeko sistema guztiak lotzen dituen ehunak dira).\nSistema linfatikoaren funtzionamendua hobetzen duen masaje suabea da. Sistema linfatikoak bi funtzio nagusi ditu:\nDepuratzailea (toxinak, likidoak eta errefusa sustantziak kanporatzea)\nBabeslea (sistema inmunitarioaren parte delako)\nErnaltze-aldian zehar, sortzearen eta jaiotzaren artean igarotako bederatzi hilabeteetan, eratzen dira gure egitura fisiko, mental eta emozionalak baita gure portaera-jarraibideak.\nGure bizitzek, jaio aurreko aldi honetan dituzte sustraiak.\n“Metamorfiko-ak” “eraldaketa” esan nahi du. Teknika honek amaren sabelean bizi izandako bederatzi hilabeteekin konektatzen gaitu. Eraldaketaren masajea da.\nZertan lagundu gaitzake?\nMasaje hau adin guztietarako baliogarria da. Ume eta haurtxoendako bereziki, haurdunaldian zehar, estres eta depresio kasuetan.\nNorbanakoaren alde mental eta emozionalarekin erlazionatuta dauden oinetako zonak lantzen dira. Masajearekin, tentsio mental eta emozionalak askatzen dira, erlaxazio fisikoa eraginez.\nPertsonaren bizi-indarra berreskuratzen du; blokeoak ezabatu ohi dira eta auto-sendatzea gertatzen da. Masajea atsegina eta lasaigarria da, ongizate eta osotasun sentsazioak sortuz.\nEraldaketarako erreminta aparta da, oso atsegina eman eta jasotzeko. Bere bizitzan aldaketak egin nahi dituen eta bizi-kalitatea areagotu nahi duen edozeinentzako.\nSan Ignazio Auzunea, 1, behea, 48200, Durango, Bizkaia\nGehiago jakin nahi baduzu, gurekin harremanetan jarri zaitezke ondorengo formularioa erabiliz:\nLege oharra eta Pribatutasun politika. irakurri eta onartu ditut


Paris, 1930. Salvador Dalí eta Luis Buñuel mugimendu surrealistako adierazle nagusiak dira jadanik. Ustekabean, L'âge d'or filmaren inguruko eskandaluaren ondoren dirurik gabe geratuko da Buñuel. Egoera zail horretan, ezingo dio bere hurrengo proiektuari heldu: Espainiako eremu behartsuenetako bati buruzko dokumental bat, Hurdes eskualdeari buruzkoa. Hala ere, Ramó...\nDolor y gloria-k Salvador Mallo zinema-zuzendariaren bizitzako uneen berri emango digu, gainbeheran dagoenean. Batzuk fisikoak dira, beste batzuk oroituak: 60ko hamarkadako haurtzaroa, hobera egin nahian gurasoekin Valentziako Paterna herrira emigratu zuenekoa; lehenengo desira; helduaroko lehen amodioa, 80ko hamarkadako Madrilen jada; amodio hori bizirik eta berotan zegoela ha...\nEl viatge de la Marta (Staff Only) / Staff Only\nMarta, 17 urteko neskato bat, Afrikako resort batera joango da aitarekin eta neba txikiarekin oporretara. Marta aspertuta dago, eta, bere familiarekin baino, nahiago du hotelean lan egiten duten gazteekin ematea denbora. Lagun berri horiek tirabirak sortuko dituzte aitarekin duen harremanean, eta hitz egitera eta elkar ulertzera behartuko dute familia. Guztientzat uste baino as...\nMarta, 17 urteko neskato bat, Afrikako resort batera joango da aitarekin eta neba txikiarekin oporretara. Marta aspertuta dago, eta, bere familiarekin baino, nahiago du hotelean lan egiten duten gazteekin ematea denbora. Lagun berri horiek tirabirak sortuko dituzte aitarekin duen harremanean, eta hitz egitera eta elkar ulertzera behartuko dute familia. Guztientzat uste baino askoz bizipen aberatsagoa bihurtuko da bidaia.\n1896ko maiatzaren 11n, William Parish ingelesaren Price zirkuan, Espainian lehenbiziko aldiz irudiak mugimenduan proiektatu zituen Edwin Rousby hungariarrak, animatografo bat erabiliz. Gertaera horretatik abiatuta, zenbait anekdota aletuko ditu gure narratzaileak, Antonio Resinesek, arian-arian historia harrigarri bat osatu arte: gure zinemarena. Kontakizuna zuzendarien, aktore...\n1896ko maiatzaren 11n, William Parish ingelesaren Price zirkuan, Espainian lehenbiziko aldiz irudiak mugimenduan proiektatu zituen Edwin Rousby hungariarrak, animatografo bat erabiliz. Gertaera horretatik abiatuta, zenbait anekdota aletuko ditu gure narratzaileak, Antonio Resinesek, arian-arian historia harrigarri bat osatu arte: gure zinemarena. Kontakizuna zuzendarien, aktoreen eta ekoizleen lekukotzekin uztartu, eta haiek aipatutako filmetako irudiekin ilustratuko da.\nEdu musikari gazteak bizitza bakarti eta monotonoa darama Londres hotz eta euritsuan. Bi urtez han egon da, familiarengandik eta lagunengandik urrun, baina gutxi barru ezkontzear duenez anaia sorlekura itzuli beharko du, Valentziara. Etxera itzultzean arroztasuna eta herri-mina sentituko ditu Eduk bere baitan. Han berriz aurkituko ditu gurasoak eta anaia. Anaiarekin ez du inoiz...\nLa ciudad oculta / The Hidden City\nEspainia - Alemania - Frantzia\nTeknikaren ametsak, espazio siderala esploratzera bideratu denean, alderantzizko mugimendua ere eragin du: lurpeko mundua ireki du. Hiri modernoaren azpian, oinarria ematen dion armiarma-sare neurrigabea datza, eta haren baitakoa da ikusten dugun hiria; espazio funtzionala eta ezinbestekoa da, baina baita eremu sinboliko eta esfera ezkutu bat ere: hiriaren inkontzientea.\nMarcel Alcántara, Julia De Paz, Sara Fantova, Guillem Gallego, Celia Giraldo, Alejandro Marín, Valentín Moulias, Gerard Vidal, Pol Vidal, Enric Vilageliu, Carlos Villafaina\nEva 33 urte betetzear da, eta abuztuan Madrilen geratzeko erabakia fede-egintza bihurtu du. Egunak eta gauak abagune gisa aurkezten zaizkio, eta, udako dantzaldiak ospatu bitartean, beste pertsona batzuekin topatuko da Eva, eta haiei laguntzen saiatuko da, egiaz bere buruari laguntzen ari zaiola jakin gabe. La virgen de agosto egunkari gisako film bat da: errebelazio ...\nDavid Fernández de Castro, Marc Parramon\nBi familia oso desberdin, baina, bietan ala bietan, adingabe transgenero bat. Violetak 11 urte egin berri ditu. Aspaldi erabaki zuen neska-izena eduki eta neskak bezala jantzi nahi zuela. Gurasoek, harrituta, denbora behar izan zuten haren nortasun berria onartzeko, eta gaur egun bizitza zoriontsua darama Violetak. Alanen istorioa guztiz bestelakoa da: institutuan jazarpena egi...\nMarta Lallana, Ivet Castelo\nPaulak, 14 urteko neska batek, Ojos Negros herrian igaro behar du uda, izebarekin eta amonarekin, ia-ia ezagutzen ez dituen arren. Han, amonaren gaixotasuna dela-eta familian agertuko diren tirabirez konturatuko da. Giro itogarri horri ihes egin nahian, bere adineko neska bat ezagutuko du, Alicia, eta lagun onak bihurtuko dira. Uda amaieran, heldua izateak zer esan nahi duen su...\nPaulak, 14 urteko neska batek, Ojos Negros herrian igaro behar du uda, izebarekin eta amonarekin, ia-ia ezagutzen ez dituen arren. Han, amonaren gaixotasuna dela-eta familian agertuko diren tirabirez konturatuko da. Giro itogarri horri ihes egin nahian, bere adineko neska bat ezagutuko du, Alicia, eta lagun onak bihurtuko dira. Uda amaieran, heldua izateak zer esan nahi duen sumatuko du Paulak.\n1963. urtean, diktadura frankistaren pean, bi suediar ikaslek Espainiara bidaia egin zuten demokraziaren aldeko mugimenduen berri hedatzeko. Chicho Sánchez Ferlosio unibertsitate-trobadore gaztearekin harremanetan jarri ziren, eta Stockholmera itzultzean disko bat egin zuten haren abestien grabaketarekin. Canciones de la Resistencia española izenburua jarri zioten, ...\nSuperbotereekin zaila da ez nabarmentzea. Hegan egin ahal izatea, superikusmena edukitzea edo metroko trena gelditzea errailetik irten ez dadin… eta gero bulegora itzultzea, normala izateko ahaleginetan, ez da erraza izan Juan Lópezentzat… edo beharbada bai, zoriontsu izateko goizeko kruasana besterik ez baitu behar… …eta Juanek ez dakielako bere baitan daramala berebi...\nSuperbotereekin zaila da ez nabarmentzea. Hegan egin ahal izatea, superikusmena edukitzea edo metroko trena gelditzea errailetik irten ez dadin… eta gero bulegora itzultzea, normala izateko ahaleginetan, ez da erraza izan Juan Lópezentzat… edo beharbada bai, zoriontsu izateko goizeko kruasana besterik ez baitu behar… …eta Juanek ez dakielako bere baitan daramala berebiziko sekretu bat, bere planeta, Chitón, Skorba maltzurretik eta haren alaba Ágata misteriotsutik salbatuko duena. Lópezen bizitza ordenatuan Luisa, gaztaroko amodioa, agertzen denean, azaleratzeko arriskuan geratuko da sekretua. Orain ez dago ezkutatzerik. Juanek haren arreta erakarri behar du, baina ez daki, hala, azkenean bera aurkitu, harrapatu eta Chitón suntsitu ahal izango dutela Skorbak eta Ágatak. Iritsi da… SUPERLÓPEZ bihurtzeko unea!\nJuan Mari Jauregi ETAren biktimaren istorioa, haren bizitzako bi pertsona garrantzitsuenek kontatua: haren alargunak eta bizia kendu zion hiltzaileak. 2000. urtean su-etena hautsi zuen ETAk, eta bakea lortzeko zubiak egitearen alde jarraitzen zutenen aurkako atentatuak egiten hasi zen. Alarguna, Maixabel Lasa, eta hiltzailea, Ibon Etxezarreta, bildu egingo dira eta elkarrekin h...


Elikadura subiranotasuna - OMAL | Observatorio de Multinacionales en América Latina\nAtaria > Formación > Hiztegia > Aurkibide tematikoa > Erresistentziak eta alternatibak > Elikadura subiranotasuna\nElikadura-subiranotasuna, La Vía Campesinak dionez, hauxe da: «herriek elikagai nutritiboak eta kulturaren arabera egokiak, eskuragarriak eta modu jasangarri eta ekologikoan ekoitzitakoak lortzeko duten eskubidea. Beraz, horren arabera, elikagaiak ekoitzi, banatu eta kontsumitzen dituztenak daude elikagai-sistemen eta -politiken bihotzean, MERKATUen eta enpresen gainetik» eta «merkataritza askea eta korporatiboa eta egungo elikadura-erregimena suntsitzeko aukera ematen digu».\n«Elikadura-subiranotasunak tokiko ekonomiei eta tokiko eta nazioko merkatuei ematen die lehentasuna. Boterea nekazariei eta familia-nekazaritzari, artisau-arrantzari eta artzaintza tradizionalari ematen die, eta elikagaien ekoizpena, banaketa eta kontsumoa ingurumenaren, gizartearen eta ekonomiaren alorreko iraunkortasunaren menpe jartzen du». Halaber, «gure lurra, gure lurraldeak, gure ura, gure haziak, gure haziendak eta dibertsitate biologikoa erabili eta kudeatzeko eskubideak elikagaiak ekoizten ditugunen eskutan daudela bermatzen du. Elikadura-subiranotasunaren baitan, gizarte-harremanetan ez dago ez zapalkuntzarik ez desberdintasunik gizonezkoen eta emakumezkoen, herrien, arrazen, gizarte-klaseen eta belaunaldien artean».\nElikadura-subiranotasunaren kontzeptua La Vía Campesinak (LVCk) eman zuen, lehenengoz, 1996an. Munduko Elikagaien Segurtasunerako Foroan izan zen. NAZIO BATUetako Elikadura eta Nekazaritzarako Erakundeak (FAOk, ingelesezko sigletan) Erroman antolatu zuen Elikadurari buruzko Mundu Gailur ofizialarekin batera egin zen, parez pare. Orduz geroztik, elikadura-subiranotasunaren kontzeptuari dimentsio eta aldagai berriak eman izan zaizkio, LVCk egin izan dituen nazioarteko biltzarretan —Tlaxcala, 1996; Bangalore, 2000; Sao Paulo, 2004; Maputo, 2008) edo antolatzailekide izan duten foroetan eman diren adierazpenetako edukiez. Hain zuzen ere, Malin 2007an egin zen Elikadura Subiranotasunaren aldeko Nazioarteko Foroan Nyélénik emandako adierazpenean lortu zen definiziorik garbiena —testu honen goiburuan jarri duguna da—.\nGizarte-mugimenduetan sortutako kontzeptua\nKontzeptuaren definizio horretatik abiatuz, berezko lau ezaugarri nabarmendu behar zaizkio. Lehenik eta behin, gizarte-mugimenduetatik sortutako kontzeptua da, ez eremu akademikoetatik ez NAZIO BATUek antolatutako nazioarteko foroetatik. Egiaztapen horrek jite berezia ematen dio terminoari. Batetik, elikadura-subiranotasuna ez da gosearen, elikaduraren eta ekoizpen- nahiz garapen-ereduen alorretan espezializatutako literaturan onartu izan, "elikagaien segurtasuna”k izan baitu nagusitasun teorikoa. Aurrerago azalduko dugunez, ikuspegi desberdina dute bi kontzeptuok. Baztertu arren, elikadura-subiranotasunak bere bidea egin du gizartean, unibertsitatean eta nazioarteko lankidetzan, eta, gaur egun, badirudi FAOk berak ere onartzen duela kontzeptua eta horren inguruko eztabaida abiarazteko prest dagoela, Latinoamerikan eta Kariben erakundeak egindako 32. eskualde-konferentzian onetsi zenez. Bestalde, gizarte-mugimendu baten hausnarketetatik eta ekintzetatik sortu denez, estatus teorikoa lortzeko asmoa ez ezik, bokazio praktiko original bat ere badu, eta hausnarketa/ekintza binomioa agenda alternatibo batean txertatzen du, egun nekazaritzan nagusi den eredua alboratuz.\nBigarrenik, herriek beren elikadura-sistemaren gainean erabakitzeko duten gaitasunean jartzen du elikadura-subiranotasunak indarra, bai eta zer eta nola ekoitzi, zer eta nola banatu eta zer eta nola kontsumitu finkatzeko demokratikoki egokitzat jotzen dituzten politikak egiteko ahalmenean ere.\nHirugarrenik, eredu agroindustriala ordezkatzen duen garapen sozioekonomikoko eredu bat proposatzen du elikadura-subiranotasunak. Hori azaltzeko, beste bi kontzeptu osagarri aipatuko ditugu: agroekologia eta nekazarien ekonomiak. Horrela, bada, herri bakoitzak bere elikadura-sistema erabakitzeko gaitasunari agroekologian oinarritutako eredu baten proposamena gehitzen dio. Stephen Gliessmanen hitzetan, hauxe litzake agroekologia: «agroekosistema iraunkorrak diseinatu eta erabiltzeko kontzeptu eta printzipio ekologikoak aplikatzen dituen zientzia». Beraz, honelako elikadura-sistemak defendatzen ditu: kulturari dagokionez egokiak; ekologikoak eta ekoizpen estentsibokoak, ondasun naturalen —lurra, dibertsitate biologikoa, ura, haziak…— zaintza eta kontrola (publikoa eta soziala) bermatzen dutenak; energia-eraginkortasuna bultzatzen dutenak; ekoizleei bidezko sarrerak bermatzen dizkietenak; gizarte-erreprodukzioaren baldintza egokietan garatutakoak; irizpide ekologiko, sozial eta ekonomiko horiek bermatuko dituen banaketa-sisteman oinarritzen direnak; eta herritar guztiok elikadura osasungarria eta segurua izateko dugun oinarrizko giza eskubidean funtsatzen direnak. Zentzu horretan, agroekologia nekazari-ekonomiei lotuta dago zuzen-zuzenean; izan ere, ustiategi txikiak eta tokiko ekoizpen-, banaketa- eta kontsumo-sistemak soilik dira agroekologiaren funtsak bermatzeko gauza.\nLaugarrenik, lehenago ere esan dugunez, nekazaritza industrialaren eredua ordezkatzeko proposamen politikoa da, eta ez dator bat "elikagaien segurtasuna”ren kontzeptuarekin. Azken ezaugarri horri dagokionez, elikadura-subiranotasunaren arabera, elikagaien segurtasunak azterketa partziala egiten du, herritarrek elikagaiak eskura izatean jartzen baitu soilik arreta, iraunkortasunerako funtsezkoak diren elikadura-ereduei erreparatu gabe. Hortaz, adibide bat emateko, elikagaien segurtasunaren azterketan balorazio positiboa jaso dezake elikagaietan kanpoko laguntza masiboa jasotzen duen herrialde batek, baldin eta laguntzak denboran irauten badu; elikadura-subiranotasunaren ikuspegitik, ordea, hauek ere aztertu beharko lirateke: kanpotik bidaltzen diren elikagaiak, egunean kilokaloria kopuru jakin bat bermatu arren, tokiko ekonomiei sendotzen uzten dien, inguruko dibertsitate biologikoari garatzen uzten dion, ekoizleei sarrerak ematen dien eta abar. Elikadura-subiranotasunak, azken finean, elikagaiak eskura jartzea ez ezik, tokiko iraunkortasun ekologikoa, ekonomikoa eta soziala bermatzeko beharra ere hartzen du aintzat.\nElikadura-subiranotasuna eredu agroindustrialaren aurrean\nElikadura-subiranotasuna eta eredu agroindustriala alderatzen baditugu, antagonikoak direla ohartuko gara. WASHINGTONEKO KONTSENTSUAn jaiotako neurri neoliberalak nekazaritzara eramanez sortu zen agroelikadura, eta hauek dira haren funtzionamendu-oinarriak: ENPRESA TRANSNAZIONALek kontrolatutako ekoizpen- eta banaketa-kate global handiak eratzea; hedadura handietan monolabore-sistema erabiliz intentsiboki ekoiztea; “iraultza berdea”ren ondoriozko hainbat teknologiaren bidez —genetikoki eraldatutako organismoak (GEOak) edo transgenikoak, kasu— epe laburreko produktibitatea areagotzea; jabetza intelektuala; oinarrizko elikagai askoren nazioarteko salneurriak erabakitzen dituen finantza-merkatu espezifikoa (commodityak) sortzea…\nOndorioz, elikadura-subiranotasunaren defendatzaileen ustetan, eredu hori da elikadura negozio, salgai huts, bihurtzearen erantzulea, elikadura giza eskubide moduan ez hartzearena. Horrela, bada, horien iritzian, eredu horrek irabazia lortzeari ematen dio lehentasuna eta ahaztu egin ditu bai irizpide ekologikoak bai sozialak. Ekologiaren aurka PRIBATIZAZIOAz baliatzen da; ondasun naturalak gaizki erabiltzen ditu; agrotoxikoen bidez, klima-aldaketan eragiten du; pestizidak masiboki erabiltzen ditu; monolaboreen ondorioz, dibertsitate biologikoa galarazten du… Irizpide sozialen aurka, berriz, lursailak akaparatzen ditu, monolaborantzan erabiltzeko; prezioen kontrola banaketa- eta espekulazio-kateen esku uzten du, ez ekoizleen esku; tokiko logika ekonomikoak hausten ditu; komunitateak mugiarazten ditu eta abar. Eredu horrek, haien ustetan, ekologiaren, klimaren, elikaduraren, gizartearen eta ekonomiaren urrakortasuna muturreraino handituko luke.\nElikadura-subiranotasuna produkzio-, banaketa- eta finantza-kate handietan oinarritutako eredu agroindustrialaren aurka dagoenez, ENPRESA TRANSNAZIONALen aurka ere badago, horiek baitira kate horiek kontrolatzen dituztenak. Are gehiago, elikadura-subiranotasunak halako enpresarik gabeko eredu sozioekonomikoa aldarrikatzen du, horiexek baitira, bere ustez, eredu agroindustrialaren babesle nagusiak eta inplikazio askoz ere larriagoen erantzuleak. Horrela, bada, prezioak ezartzearen bidez ekoizpena kontrolatzeaz salatzen ditu munduko banaketa gobernatzen duten multinazional handiak (Wal-Mart eta Carrefour, besteak beste). Hazien eta ongarrien merkatuak kontrolatzen dituzten konpainiei —Dupont, Syngenta, Monsanto...—, bestalde, nekazariei beren produktu sortak erosaraztea leporatzen die. Ondorio larriak ekar ditzake horrek, epe luzera: produktibitatea txikitzea, kredituarekiko mendekotasuna, dibertsitate ekologikoa murriztea, inpaktu ekologikoa eta osasun-inpaktua, alegia. Bukatzeko, oinarrizko elikagai eta produktuak salerosten dituzten transnazionalak (Nestlé, Cargill…) ere salatzen dituzte, elikaduraren aniztasuna eta kultura-egokitzapena sustatu beharrean elikadura globalizatuaren hegemonia bultzatzen dutelako, eta, horrela, tokiko ekonomiei garatzen uzten ez dietelako.\nFORO INTERNACIONAL DE SOBERANÍA ALIMENTARIA (2007): “Declaración de Nyéléni”, Selingué (Mali).\nVIA CAMPESINA (2008): “Agricultura campesina y soberanía alimentaria frente a la crisis global”, V Conferencia Internacional de La Vía Campesina, Maputo (Mozambique).\nVV.AA. (2009): “La agricultura del siglo XXI”, Ecología Política, nº 38.\nVV.AA. (2011): “La Política Agraria Europea en clave de soberanía alimentaria”, Soberanía Alimentaria, Biodiversidad y Culturas, nº 7.


Kybsek 103 langile kaleratuko ditu Ororbiako lantegitik - Iruñerria - euskalerriairratia.eus\nKybsek 103 langile kaleratuko ditu Ororbiako lantegitik\nEuskalerria Irratia 2021-01-12 08:21\nLAB sindikatuak, Kybsen gehiengoa duen sindikatuak, ohartarazi du ez duela kaleratzerik onartuko.\nKybse motelgailuen enpresak enplegua erregulatzeko espedientea aurkeztu du Ororbiako lantegiko 103 langile kaleratzeko. Gaur egun, 700 pertsonak baino gehiagok egiten dute lan fabrika horretan. Japoniako konpainiak arrazoi ekonomikoak eta produktiboak argudiatu ditu neurri hori hartzeko; izan ere, orain hilabete batez negoziatuko dute, eta 2023ko martxora arte kontsulta epea amaitu ondoren hasiko dira kaleratzeak egiten, sindikatuetako iturriek jakitera eman dutenez. Kybsek bere salmentak % 60 murriztu ditu azken urtean, koronabirusak eragindako krisi ekonomikoa dela eta.\nKonpainiak 2021ean eta 2022an 4,2 eta zazpi milioi euroko galerak izango dituela aurreikusi du, hurrenez hurren, bi ekitaldietarako salmenten aurreikuspenak aztertu eta gastuen egungo egiturari eutsi ostean, 103 kaleratzeren lan-erregulazioko txostena egin gabe. Zuzeneko zein zeharkako lan-eskuari eragiten diote kontratu-amaierek: 55 lantegikoak eta 48 bulegoetakoak, sindikatuetako iturriek adierazi dutenez.\nZuzendaritzak eta batzordeak bilera bat egin zuen atzo goizean, urtarrilaren 11n, eta, bertan, enplegu-erregulazioko espedientearen negoziazio-batzordea eratu eta bileren egutegia prestatu dute: urtarrilaren 18an, 21ean, 25ean eta 28an, eta otsailaren 1ean, 4an eta 8an.\nGainera, enpresak lan-erregulazioko espedientearen dokumentazioa eman die langileen ordezkariei, iraungitze horien arrazoiak azaltzeko.\nLantegiko Giza Baliabideetako zuzendariak batzordeari azpimarratu dionez, "103 kaleratzeak saihestezinak dira, matrikulazio mirakulurik ez badago behintzat", sindikatuek langileei helarazitako orriak jasotzen duenez. LABek, Kybsen gehiengoa duen sindikatuak, azpimarratu duenez, bere zentralak "ez du nahitaezko kaleratzerik espero"; izan ere, zuzendaritzak planteatutako soberakina beste neurri ez-traumatiko batzuekin konpondu ahal izango da, "erretiro aurreratuekin edo borondatezko bajekin, besteak beste". LABek kalkulatzen du gaur egun fabrikan 60 pertsona inguruk 60 urte dituztela; eta 20 pertsona pasatxoko beste talde bat dago, 59 urtera iristen dena. LAB bakarrik eseriko da enplegu-erregulazioko espediente honetan izena ematen duten "langileen irteera ez-traumatikoen baldintzak" negoziatzera eta "ez du kaleratzerik onartuko".\nOstegunean, hilak 14, enpresak eta sindikatuek beste bilera bat egingo dute finantza zuzendariarekin eta salmenten arduradunarekin. LABek gogorarazi duenez, Kybse enpresak hitzarmen bat sinatu du 2022 amaierara arte, "lantegiari egonkortasuna emateko, eta muntaia lerro berri bat gehitzeko konpromisoa hartzeko".\nEkonomia Barañain-Oltza Zendea Ororbia


Lazkaoko Gazte Asanbladak inauteriak ospatuko ditu datorren larunbatean | El Diario Vasco\nTolosa GoierriLazkaoko Gazte Asanbladak inauteriak ospatuko ditu datorren larunbatean\nLazkaoko Gazte Asanbladak inauteriak ospatuko ditu datorren larunbatean\nDV LAZKAO. Martes, 13 febrero 2018, 09:22\nAurten ere, azken urteetan bezala, Lazkaoko Gazte Asanbladak inauteriak antolatu ditu herrian. Datorren larunbatean ospatuko dituzte karnabalak Lazkaon, otsailaren 17an, Tolosakoak pasata, eta 'kirola' izango da oraingoan mozorrotzeko aukeratutako gaia.\nJolasak egingo dituzte mozorrotuek goizean, triki-poteoa txarangarekin bazkal aurretik eta bazkaria, elkarrekin, Amebi sagardotegian. Arratsaldean, bazkal osteko krosa elektrotxarangarekin eta azkenik, eguna amaitzeko, karaokea izango da Herrikon. Bazkarirako txartelak Oker, Giroa, Usasti, Zelata, Alboka eta Herriko tabernan daude salgai.\nBestalde, goboratu bihar izango dela, hilak 14, Gazte Asanbladak antolatutako laburmetrai lehiaketan izena emateko azken eguna. Aurtengo gaia: dirua.\nGaur gazta azokako batzordea udaletxean Astunerako irteeran izena emateko azken egunak


mesopotamia by ZIZURKI 913 views\nLau ebanjelariak 2\n1. MESOPOTAMIAKO ERLIJIOA\n2. Gaur egungo Irak, Iran eta Siriahartzen zituen Mesopotamiak. Eskualdehorretan aurkitutako idatzi batzueiesker dugu mesopotamiako erlijioarenberri gaur egun.\n3. EGUNEROKO BIZIMODUAMesopotamiako herritar gehienak nekazariak ziren; horregatik,eguneroko bizimodua lurreko lanen inguruan antolatuta zegoen. Ogiazen elikaduraren oinarria, baina beste gauza batzuek ere jatenzituzten, hala nola lekak, ortuariak, frutak eta bildots eta txerriharagia. Gainera, fruta arbolak hazten zituzten, almendrondoa etamertxikondoa adibidez.Jantziak ez ziren berdinak herritik herrira. Gizon sumertarrekburua estali eta gona janzten zuten, sorbaldak eta bularra agerianutzita. Akadrrek, berriz, bizarra luze eta ilea kizkurtuta eramatenzuten. Asiriarrek, azkenik, tunika luze eta luxuzkoak erabiltzenzituzten eta buruan kapela edo tiara.Nekazaritza arloan garia, garagarra, oliba, fruitu lehorrak...Garagardoa (kash deitzen ziotena)eta Ardoa ere ekoizten zituzten.Abeltzaintzan ere aritu ziren. Ardiak eta behiak erabili eta gameluaetxekotu zituzten.\n4. Mesopotamiako erlijioan, naturako fenomenoakziren jainko-jainkosak.Hona hemen horietako batzuk: - Zeruaren jainkoa. - Uraren eta jakinduriaren jainkoa. - Haizearen eta ekaitzaren jainkoa. - Ugalkortasunaren jainkosa.\n5. Mesopotamiako biztanleek sinesten zuten jainko-jainkosek gidatzen zutela haien patua, eta,horregatik, gurtu eta sakrifizioak eskaintzenzizkieten. Jainko-jainkosen omenez, ziguratizeneko tenplu handiak eraiki zituzten.\n6. Ziguratetan ez ziren zeremonia edo ospakizun publikoak ospatzen, Jainkoen etxeakkontsideratzen baitziren. Helburua zen Jainkoakherritik hurbil sentitzea eta, aldi berean, herriak Jainkoen babesa sentitzea. Apaizek bakarrik zuten aukera tenpluaren barrura sartzeko, Jainkoen zaintza eta beharrak atenditzeko. Honela, sakrifizioak, eskaintzak eta herriak eginiko opariak kudeatzen zituzten. Apaizak pertsonaia boteretsuak bilakatu ziren Mesopotamian. Jainkoekin zeukaten harremanzuzenak, estatus berezia eskeintzen zien garaiko gizarte mailakatuan.


Mintzolak Gradu Amaierako Lanak sarituko ditu - bizkaie.biz\nBizkaie! 2020-09-17 08:10 Kulturea\n2018-2019 edota 2019-2020 ikasturtean aurkeztutako lanak hartuko dira gogoan.\nGaur hasi eta urriaren 16ra arte izango da Gradu Amaierako Lanentzako (GRAL) sarira aurkezteko aukerea. Euskerazko ahozko kultur sorkuntzeari buruzko ikerketea bultzatzea da helburua; honenbestez, antzerkigintzea, kantagintzea, bertsolaritzea, kontalaritzea, bikoizketea edo ahoz emoteko sortzen dan beste kultur adierazpide bat ikertzen daben lanak hartuko dira aintzat.\nLanak 2018-2019 edota 2019-2020 ikasturtean defendidutakoak, aurkeztutakoak, izango dira nahitaez. Ikerlan saridunak 500 euro eskuratuko ditu eta zemendiaren 26an izango da sari banaketea, Mintzolak eta Laboa Katedrak ahozkotasunaren inguruan egindako eta egiten dabizen ikerketak ezagutzeko antolatzen dauen saioan.\nUPV/EHUko Mikel Laboa Katedreak eta Mintzola Ahozko Lantegiak bigarrenez deitu dabe sari hau. Aitatu erakundeek, alkarlanean, hainbat ikerketa sustatzen ditue, besteak beste, ikerketa kontratuen eta proiektu sarien deialdien bidez.\nIgaz Idoia Ilundain Iribarrenek irabazi eban saria, Ahoz gorako irakurketea eta kontaketea ume hezkuntzan: ahotsaren eta entzumenaren bitartez sozializetako esperientzia lanari esker.


Ainhoa Vitoria: «Gazteak ez zaizkigu etorriko gu ez bagara beraiengana joaten» | Bizigiro | Berria\nAinhoa Vitoria. Gazteako podcasten arduraduna\n«Gazteak ez zaizkigu etorriko gu ez bagara beraiengana joaten»\nVitoriak musikarekin lotutako askotariko gaiak lantzen ditu Gaztearen podcastetan. Sare sozialetan zabaltzeko eduki egokitzat ditu. Haren ustez, podcastek aukera polita ematen dute euskal edukiak sortzeko.\n2010. urtetik da Gazteako esataria Ainhoa Vitoria (Arrasate, Gipuzkoa, 1987). Makina bat saiotan aritu da, eta iazko udatik irratiko podcastak egiten ditu.\nZer moduzko harrera izaten ari dira Gaztean egiten dituzun gaikako podcastak?\nOso ona. Instagram bidez zenbait entzulek idatzi izan didate. Jendeari gustatzen zaio beste eduki bat izatea eskura, edonoiz entzun ahal izateko.\nZertan bereiziko zenituzke podcast horiek Gaztearen ohiko irratsaioetatik?\nBatez ere, eskaintzen diegun denbora. Gure irratiak erritmo oso bizkorra dauka, eta edukiak berehala eman behar dira. Asmoa zen patxada hartzea eta beste gai batzuk jorratzea, musikari lotutakoak izanda ere. Badira zenbait kontu ez direnak irratiko programaziora iristen, ez dugulako astirik eta baliabiderik. Gainera, irratia entzuten ez duenak sarean topa dezake gure eduki hori.\nAzkeneko asteetan musika jaialdiak ari zara aztertzen. Jaialdirik ez da izango udan, eta horien zaleentzat aukera ona izan daiteke podcastak entzutea?\nBai, helburua hori zen. Jakinda ez dela musika jaialdirik egingo, ekar ditzagun gure podcastetara, eta, behintzat, ikusi zer egon den nazioartean eta Euskal Herrian. Euskal taldeak ere ikusi izan ditugu jaialdietan sekulako kontzertuak ematen, eta horiei balioa eman nahi diegu.\nNolako erreferenteak dituzu podcastgintzan?\nOso umorezalea naiz, umorearekin lotutakoak bilatzen ditut gehienetan. Azkenaldian entzuten ditudanen artean Barbijaputa-rena dago [Público]. Musikari buruzko podcastetan, BBCk gai zehatzei buruz egiten dituenak oso interesgarriak dira.\nEuskal Herriko beste hedabide batzuetan ari dira euskarazko podcast batzuk sortzen. Nolako kalitatea ikusten duzu?\nIkusten dut batez ere ilusioa dagoela, eta hori nabari da. Zerbait berria da, eta formatu atsegina da egiteko. Elkarrizketa sakonak entzun ditut euskarazko podcastetan, eta gizarte gaiak oso ondo lantzen dira. Euskadi Irratian ere helburutzat dute hemendik aurrera podcastak lantzea.\nZuzeu Podcast-eko arduradunek esan izan dute euskarazko audiogintzak eremu oso baliotsua duela, herritarrak ohituta daudelako irratia euskaraz entzutera. Ados al zaude?\nBai, euskarazko irratien entzule kopuruak handiak dira; telebistarenak, ez horrenbeste. Podcasten kasuan oso aukera ona da hartzaile horiek berreskuratzeko. Gazteak berreskuratzeko ere bai: gazteak sare sozialetan daude, eta, haiengana iristen bazara, emaitza ona izango da.\nSare sozialetan zabaltzen dituzue Gaztearen zenbait bideo. Maddalen Arzallusen bertsioek, adibidez, harrera beroa dute.\nPrimeran funtzionatzen dute. Beste formatu batean eskaintzen baldin baduzu, eduki bera beste publiko batengana iristen da. Badakigu gazteak sare sozialetan daudela, eta haiek ez zaizkigu guregana etorriko gu ez bagara beraiengana joaten. Gaur egun, Instagram erakusleiho oso interesgarria da. Arzallusen bideo bat bertan igotzen den bakoitzean sekulako harrera dauka. Nire podcastak zabaltzeko ere modu egokia iruditzen zait.\nTik Tok sare sozialean ahaleginen bat ere egin duzue.\nBai, Tiktok nerabeen artean oso zabaldua dago, haien erreinua da, baina azkeneko asteetan helduen artean ere hedatzen ari da. Aztoratuta gabiltza denok Tiktok aplikazioarekin. Irratia jada bisuala da, eta hori da beste herrialde batzuetan ikusten ari garena. Irratia bere horretan bakarrik ezin duzu eskaini, beste eduki batzuk eman behar dira publikoa asetzeko.\nGazteen artean ehuneko txiki batek entzuten du gaur egun irrati konbentzionala. Adin batetik beherakoak beste toki batzuetatik harrapatu behar dituzue orduan, ezta?\nInstagramen gure target-a 25-35 urte artekoa da. Are gazteago direnek ez dute irrati tradizionala askorik entzuten. Horrenbestez, geure burua beste modu batean aurkeztu behar dugu. Gazteako saio asko Spotifyn daude podcast eran, adibidez. Argi dago irratian bakarrik ezin garela gelditu.


Nola egin aurrealdeko entrenamenduak Hasiera batean edatea - Top10Supps\nBy: Rick Grimes | Eguneratuta: April 25, 2019\nGauza bakarra denek osagarriei buruz dakiten prezioa lor dezakete. Hau da egia, enpresek irabazi egin behar dutela existitzen jarraitzeko.\nEsan dudanez, osagarri batzuek osagaiak erosi ditzaketen formula soilak eta zuk zeuk egin ditzakete.\nOsagarri horietako bat aurrez entrenamendua da.\nAurretik entrenamendu osagarriak osagai nahastailea erabiliz energia-bultzada handi bat emateko diseinatuta daude. Zure produktua erosten duzunaren arabera, batzuek prezioan gidatzen duten alferrikako osagaiak izan ditzakete.\nBaina pre-entrenamendu produktuen osagai guztiak ez dira alferrikakoak eta batzuek merezi dute. Partziala ona da, osagai horiek normalean eros daitezke, ontziratu gabe, zure buck-ean gehiago lortzeko.\nJarraian, aurrez entrenatutako etxeko osagaiak zerrendatu ditugu, zenbat behar da normalean eta non eros ditzakezun.\nEduki hau mediku edo osasun profesional batek idatzita edo berrikusi ez zen. Eduki honen informazioa zure ardurapean erabiliko da.\nOhar bizkorra: Beheko osagaien 2 bakarrik ia berehalako efektua dute. Horiek dira kafeina eta citrulina gaixotasuna. Beta-alaine eta creatina lanean pixkanaka-pixkanaka denboran zehar indarra eta muskuluak eraikitzeko.\nZapore hautsa (aukerakoa)\nKafeina aurrez entrenamendu edariaren alderdi nagusia izaten da normalean energia hobetzeko.\nPizgarri indartsua da eta entrenamenduan erresistentzia eta energia hobetzeko onuragarria izan daiteke. Kafeina Nootropic gisa sailkatzen da buruko estimulazioa. \nHemen dago gure zerrenda kafeina osagarri onenak.\nHau pre-entrenamendu produktuen maiz osatutako beste osagai bat da, eta larruazala lortzen duzun sentipen sentimenduaren arduraduna da.\nMuskulu-erresistentzia hobetzen lagun dezakeela erakutsi du. Beta-alaninearen osagarriek ere ariketa kardiobaskularrak hobetzeko lagungarriak izan daitezke. \nHemen dago gure zerrenda onena beta-alanina osagarriak.\nKreatinaren funtzio nagusia gorputz phospate-taldeen gordetzea da, phosphocreatine izeneko moduan. Formulario honek energia askatzen du estresaren garaian funtzio zelularretan laguntzeko.\nHorixe da, hain zuzen ere, zergatik sortzen den creatina indarra handitzen laguntzeko. Hala ere, prozesu horrek garuna, hezurrak eta gibela ere lagun dezake. \nHemen dago gure zerrenda onena creatina osagarriak.\nCitrulline malata ez da beste osagai batzuek bezain ikertu eta ez da guztiz beharrezkoa.\nL-Citrulline kirol errendimendu osagarri gisa erabil daitekeen erreklamazio batzuk nekea murrizten eta erresistentzia hobetzen du, baina ez da nahikoa froga edo ikerketarik erreklamazio hori babesteko. \nHemen dago gure zerrenda onena citrulline osagarriak.\nHau da zorrozki zaporea eta ez da beharrezkoa. Goiko osagai batzuk apur bat gogorra izan daiteke euren kabuz ateratzea, beraz, probatu gatorade paketea edo kool laguntza-paketea bezalako zapore-hautsa gehitzea.\nHau ez da zaila. Besterik gabe, goiko osagaiak nahastu zure Gatorade edo Kool-Aid hautsarekin, azukrea gurutzatuta.\n30-45mins edari hau kontsumitzea nahi duzu zure entrenamendua hasi aurretik, osagaiak denbora xurgatu eta bere efektua eragiten hasiz.\nErrezeta honen gainbeheraketariko bat fabrikatutako produktuen fabrikazioan dastatzeko denbora gehiago behar izaten da. Bestalde, zuk badakizu zer egiten ari zaren zure edan eta dirua aurrezten ari zara.\nZure pre-entrenamendu edaria egin nahian oztopatu nahi baduzu, begiratu gure zerrenda pre-entrenamendu onena osagarriak.\n10 pre-entrenamenduaren osagarri nagusiak 2020-en\n10rako kreatina osagarri onenak\n10en 2020 gizonentzako Xarma Suak\nHasiera » Errezetak » Nola egin aurrealdeko entrenamenduak etxean edaten


Fedeafesek Zigor Kodearen erreformari buruzko hitzaldia eskaini du\nPasa den irailaren 24an Asasamek prestakuntza hitzaldia eskaini zuen Zigor Kodearen erreformak buru gaixotasuna dutenengan izango duen eraginak gure bazkideak kezkatzen dituela jakinik . Ekimena buru gaixotasuna dutenenei, senitartekoei eta buru osasunaren arloko profesionalei zuzenduta zegoen. Hitzaldi honen helburua Zigor Kodean egin nahi dituzten aldaketa nagusiei buruz informazioa ematea da, eta neurri horiek buru gaixotasuna duten pertsonengan dituzten ondorioak aztertzea zen.\nGehiago irakurriFedeafesek Zigor Kodearen erreformari buruzko hitzaldia eskaini du -ri buruz\nZigor Kodearen erreformari buruzko prestakuntza hitzaldia\nZigor Kodearen erreformak buru gaixotasuna dutenengan izango duen eraginak gure bazkideak kezkatzen dituela jakinik, Asasametik prestakuntza hitzaldia antolatu dugu. Ekimena buru gaixotasuna dutenenei, senitartekoei eta buru osasunaren arloko profesionalei zuzenduta dago. Hitzaldi honen helburua Zigor Kodean egin nahi dituzten aldaketa nagusiei buruz informazioa ematea da, eta neurri horiek buru gaixotasuna duten pertsonengan dituzten ondorioak aztertzea.\nHonako helburuak ditu hitzaldiak:\nGehiago irakurriZigor Kodearen erreformari buruzko prestakuntza hitzaldia -ri buruz\nAiaran buru osasun arazoak dituzten pertsonei babesa emateko kanpaina jarri du martxan Asasamek\nASASAMek sentsibilizazio kanpaina berria jarri du martxan buru osasun arazoak dituzten pertsonei eta senideei laguntzeko. Elkartearen 25. urteurrenaren harira antolatutako kanpainak, “Elkarrekin hobea da bizitza” leloarekin, buru gaixotasunaren inguruko estigmari aurre egin nahi dio, pertsona asko euren arazoa etxean gordetzera bultzatzen baititu. Zentzu horretan, elkarteak buru osasun arazoak dituzten pertsonak motibatu nahi ditu, beharrezko laguntzak bilatu ditzaten.\nGehiago irakurriAiaran buru osasun arazoak dituzten pertsonei babesa emateko kanpaina jarri du martxan Asasamek -ri buruz\nGehiago irakurriKanpaina eta nortasun korporatiboa estreinatu ditugu! -ri buruz


'Euskadiren eguna'-ri alternatiba bila • ZUZEU\n‘Euskadiren eguna’-ri alternatiba bila\nUrriaren 25 ‘Euskadiren eguna’ izendatu zuen Patxi Lopez lehendakariak, eta jai egun bihurtu. 1979ko Autonomia Estatutuari gorazarre egiteko bat egin zuten nortzuk eta PPk, PSEk eta UPDk. Erabaki hori atzera bota nahi du EAJk, eta EH Bilduk abenduaren 3 euskararen nazioarteko eguna proposatu du alternatiba gisa.\n1979ko estatutu agortua ospatzeko egun izan da 2010etik 2013ra. Datorren urtean ez da halakorik izango, EAJren proposamenak aurrera egiten badu. EH Bilduk ere ez du begi onez ikusi ‘Euskadiren eguna’ izendatutako jai eguna, eta jeltzaleei alternatiba bat aurkeztu diete. Abenduaren 3, nazioarteko euskararen egunak ordezkatuko behar luke urriaren 25a. Proposamen horrek ez du oraindik erantzunik jaso.\nItxura batean Euskal Herri osorako jai egun egokiena Aberri Eguna litzateke. Frantziarentzako Bastillaren egunaren (uztailaren 14) edo Espainiarentzako Nazio egunaren (Kolon Amerikara heldu zen egunean: urriaren 12an) baliokidea izan daiteke eta. Halere, bi arazo nagusi ditu egun horrek: handiena, Aberri Eguna beti igandez (Pazko igandean) ospatzen dela, alegia, beti dela jaieguna eta ez dela beti zenbaki bera. Bestetik, Euskal Herriko espainiarrek uko egiten diotela egun horri. Azken arrazoi horrek ez du zertan arazo izan, ikuspuntuaren araberakoa da.\nAberri Egunak egutegi katolikoaren du ageriko harremana, nahiz eta gaur esanahi hori galdua duen (ikurrinaren gurutze zuriak bezala). Ez du beste efemeride berezirik oroitzen. Hortaz, jaiegunaren sorrera artifiziala bezain naturala izan liteke egun horren aldaketa. Martxoa-apirilean kokatu daiteke, tradizioa moldatuz. Egun aldaketa gauzatuz gero Aberri Egunak presentzia nabarmenagoa luke. Ez litzateke izango egun sinbolikoa bakarrik, baita praktikan (kasu honetan) Araba, Bizkai eta Gipuzkoako bizilagunentzako jai egun berezia baizik.\nEz dago jaiegun bat aukeratzeko orduan bat egiteko modurik ere. Horregatik, EH Bilduko Pello Urizarrek horrela azaldu du abenduaren 3aren ideia: “mozioaren helburua argia da, zatiketa politikoa eta soziala dakarren data bat jai-egutegitik ateratzea eta, horren ordez, batasuna sinbolizatzen duen beste bat izendatzea”. [Eguneraketa] Euskararen santu ofiziala da Frantzisko Xabierkoa, eta horregatik jarri zuten Euskararen Nazioarteko Eguna abenduaren 3an. Abenduaren 3a Nafarroaren Eguna ere bada, Frantzisko Xabierkoaren heriotzaren urteurrena oroituz.\nAberri eguna eta euskararen eguna dira espreski Euskal Herri mailakoak diren jaiegun zabalenak. Beste aukera bat Gudari Eguna da (irailaren 27 edo 28). Kasu horretan bi adar abertzaleek egun eta oroigarri ezberdinak dituzte. Batzuek espreski 1937ko Santoñako fusilaketak gogoratzen dituzte, eta besteek indar gehiago jartzen dute Txiki eta Otaegiren 1975eko erahilketan.\nOharkabeko proposamena ere bota dute Naiz.info webgunean. “Euskararen Eguna jaiegun izendatzeko eskatu du EH Bilduk, Estatuaren Eguna ospatu ordez”. Estatutua estatu bihurtu dute (ez da lehenbiziko aldia, ezta azkena ere). Hortaz, ideia aldrebesa ere ez da Euskal Estatuaren Eguna sortzea. Eguna aukeratzea beste kontu bat da.\nAlternatiba hauez gain, batzuek pentsatuko dute estatua ez garen bitartean egunik ez dugula merezi.\nAurretik ZuZeun izan dira euskal ereserkiari buruzko hartueman interesgarri bezain emaitza gabeak.\nZein egunek ordezkatuko du urriaren 25eko jaieguna?\nAberri Eguna, estatutua, euskadi eguna, urriaren 25\nUEUk Baionako Udako Ikastaroak aurkeztu ditu\nAukera berriak hizkuntza-politika eragingarria abian jartzeko\n6 pentsamendu “‘Euskadiren eguna’-ri alternatiba bila”-ri buruz\nIras 2013-05-29 15:48\nNiri, punpa laster, abenduaren 3ko data egokia iruditzen zait oso. Euskaldun egiten gaituen horren harira jaieguna izateak euskaldun izatearen harrotasunean sakontzeaz gain, areago lezake euskararen erakargarritasuna euskaldun ez direnen artean, subkontzienteki bada ere. Ez dadila izan euskara EGA, hirugarren perfila edota lanpostua eskuratzeko traba eta eskakizun hutsa eta izan dadila, besteak beste, jaieguna eta gertukoekin biltzeko aitzakia ederra! Ez da horrekin soilik Euskal Herri euskalduna lortuko, baina bidean lagun lezakeen pausu txiki horietako bat izan liteke.\nnineu 2013-05-29 16:46\nNi ere abenduaren 3ko datarekin nago, Nafarroaren eguna egun berean baita\nXOXOBELTZ 2013-05-29 18:35\nAh ze memoria eskaza edo gure historiaren ezjakintasuna: Euskal Estatuaren Eguna aspaldi ospatzen dugu: abuztuaren 15a. Orreagako lehen guda frankoen inperialismoaren amaiera. Baskoniako dukerriaren jarraipena den Nabarrako euskal Estatua.\nSomorrostro Harana 2013-05-29 18:59\nHerri honen sustraiak euskaran daude eta euskaldun guztiok batzen gaituen gauza garrantzitsuena euskara da. Ondo deritzot euskararen eguna den datagaz.\nMikel Iriarte 2013-05-29 20:53\nNIk Aberri Eguna utziko nuke. Independentzia atzematen dugunean, Independentziaren Eguna izanen da ospatzekoa,.\niñaki 2013-05-29 22:35\nAberri eguna, abenduak 3, abuztuak 15, independentzia berreskuratzen dugun eguna,… denak ospatzeko modukoak. Zergatik mugatu egun bakarrera ?\nSoberan daudenak asko dira; abenduak 6, uztailak 14, urtarrilak 6, armistizioa, hispanidad,…\nBaina horretarako estatutuak eta elkargoak ez dira nahikoak.


Lamiako Maskarada: Prentsaurrekoa 2021\nMaiatzeko azken ostirala hurbiltzen ari da, lamiakoztarren egutegian gorriz markatutako data, baina baita Leioako gainerakoentzat ere. Aurten, osasun egoera kontrolpean ez dugunez, ezin izango dugu Lamiako Maskarada ospatu. Baina ez genuen ahaztu nahi ospakizun berezi eta sustraitu hau.\nHori dela eta, Leioako Udalak, Lamiako Maskaradarekin batera, jolasen liburu bat prestatu du Lehen Hezkuntzako ikasleentzat, Maskaradaren historia eta tradizioa zabaltzeko. Leioako ikastetxe publikoetan ikasten duten Lehen Hezkuntzako ia mila haurrek xehetasun guztiekin ezagutu ahal izango dituzte Maskaradaren pertsonaiak eta garapena, jolasen bidez dibertitzen diren aldi berean. Leioako bost ikastetxe publikotako Lehen Hezkuntzako 800 ikaslek baino gehiagok jasoko dute hilabete honetan Lamiako Maskaradaren dibulgazio-liburua.\nArgitalpen oso arina eta didaktikoa da, eta Maskaradaren historia, pertsonaiak, garapena eta esanahia azalduko dizkie ikasleei, modu erraz eta dibertigarrian. Jolasen bidez, ospakizun horri buruz gehiago jakin ahal izango dute, eta ospakizunaren parte izango dira barruan aurkituko dituzten pertsonaien maskarak margotuz eta jarriz.\nAsmoa da Leioako ikasleen artean gure tradizio baliotsuenetako bat ezagutaraztea, eta, gainera, haien xehetasunak ezagutuz gozatzea, nahiz eta aurten ezin ikusi. Gainera, ikus-entzunezko materiala ere izango da ikusgai www.lamiakomaskarada.eus webgunean. Unitate didaktikoak QR kodeak izango ditu, eta Lamiako Maskaradaren soinuak eta dantzak ikusi, entzun eta, azken finean, sentitu ahal izango ditugu bertan.\nBestalde, argazki erakusketa ibiltari bat ere antolatu da, Maskaradaren urteetako unerik hunkigarrienak gogoratzeko. Maskaradaren magia sentituko duten irudien aukeraketa bat, batzuk udal artxibokoak, beste batzuk Maskaradak berak utzitakoak, Marcos Ferrer argazkilariak utzitakoak eta beste batzuk Jose Luis Raymond eszenografo ospetsuak eta Maskaradaren eszenografiaren sortzaileak utzitakoak.\nErakusketa Leioako hainbat auzotan zehar ibiliko da datozen asteetan, gainontzeko leioaztarrek Maskarada are ezagunagoa izan dezaten, eta iaz eta aurten ospatu ezin izan ondoren, gogoratzeko modu bat izan dadin. Erakusketa San Bartolomen, Txorierrin, Pinuetan eta Leioako erdigunean izango da.\nLeioako Udalak Lamiako Maskarada omendu nahi izan du aurten, "Oso ospakizun berezia da leioaztarrentzat, baina batez ere Lamiakoko herritarrentzat. Badakigu zer den bi urtez jarraian ezin ospatzea. Horregatik, auzoaren lana balioesteko eta bere historia eta tradizioa zabaltzeko unerik onena zela uste genuen "adierazi zuen Iban Rodriguez Leioako alkateak."Maskaradaren egileen gainbegiratze eta laguntzarekin baino ezin zitekeen izan" gaineratu zuen, Lamiako Maskarada elkartearen laguntza eskertuz.\nArkaitz Correak, Lamiako Maskaradako kideak, kulturak gure bizitzan duen garrantzia azpimarratu zuen, bai eta gure ongizatean duen garrantzi izugarria ere, batez ere duela urtebete baino gehiago bizi dugun osasun-egoera honen ondorioz. Beraz, datorren urtean Lamiako Maskarada berriro ospatzea nahi du, eta horrela maskaren ordez bestelako maskarak jartzea, alaitasunez eta harrotasunez betetzen gaituztenak.\nMila esker Leioako Udala zuen laguntzagatik eta Tipografika enpresa lan-bikaina egiteagatik!\nLink (Leioa Udala)\n▼ maiatza 2021 (12)\nWebgunea-Unitate Didaktika Birtuala\nDeia Egunkarian Maskarada 2021\nMaskarada eguna 2021\nGozatu Erakusketa Lamiako auzoan!\nArgazki erakusketa Lamiakon!\nUnitate didaktikoa eta webgunea\nBerriro Tele7 Telebistan!\nTeleBilbaon agertutako prentsaurrekoa\nTele7an agertutako prentsaurrekoa\nUrtarrilaren 9an hasiko gara!\nLamiak auzora bueltatzeko prest!!\n"Nos echamos a la calle" ETB-2